Masuk Islam tanpa perlu jadi Melayu, pengalaman Cina Muslim sambut Aidilfitri

Apabila Ramadan semakin tiba ke hujungnya untuk menyambut ketibaan Syawal, sudah menjadi kebiasaan bagi masyarakat mendengar lagu raya klasik dimainkan di radio manakala kompleks membeli-belah dipenuhi pengunjung sedang membuat persiapan akhir membeli baju raya atau perhiasan untuk mencantikkan rumah bagi memeriahkan suasana kediaman masing-masing.Selain itu, sambutan Hari Raya Aidilfitri tidak akan lengkap tanpa penyediaan juadah seperti rendang yang dimasak sehingga ke awal pagi selain masakan tradisional lain termasuk ketupat dan lemang.Namun begitu, semua perkara ini bukanlah keutamaan bagi Muhammad Ridhuan Lau Abdullah, 42, seorang Cina muslim yang memeluk agama Islam sejak 21 tahun lalu, kerana menyifatkan aktiviti tersebut sebagai tradisi budaya kaum Melayu tetapi bukannya tuntutan agama.Muhammad Ridhuan Lau Abdullah menghias dinding rumah dengan perhiasan poster Hari Raya sempena sambutan perayaan Islam tahun ini.Bapa kepada enam orang anak itu berkata, walaupun tradisi ini diakui memeriahkan lagi suasana Aidilfitri di Malaysia, Ridhuan dan keluarganya hanya menyambut perayaan itu secara sederhana dan enggan terikut-ikut dengan budaya tersebut.“Nak sambut Aidilfitri tak semestinya perlu beli baju Melayu. Beraya dengan pakai baju biasa atau tanpa meletakkan perhiasan di rumah pun boleh,” katanya kepada MalaysiaNow.“Yang penting kita utamakan tuntutan agama, amalan budaya sebaiknya dilakukan mengikut kemampuan.”Menceritakan pengalamannya sebagai seorang Cina Muslim, Ridhuan dan ahli keluarganya lebih mengutamakan budayanya sendiri berbanding mengadaptasi budaya Melayu kerana ia tiada kaitan dengan tradisi asal usulnya.Malah, ketika menyambut Aidilfitri, Ridhuan akan menempah “samfu” dan memakainya bersama samping bagi menampakkan seperti baju Melayu yang menerima sentuhan budaya Cina.Menurutnya, ini melambangkan kebanggannya dilahirkan sebagai seorang kaum Cina dan dia tidak menganggap perkara ini sebagai penghalang untuk dirinya menjadi seorang Muslim di Malaysia.“Kami tidak anjurkan rumah terbuka, sebaliknya hanya akan menizarahi rumah keluarga angkat di Puncak Alam dan ibu saya yang menetap di Port Dickson.“Dalam memastikan anak-anak saya tidak lupakan mengenai asal-usul mereka, saya juga galakkan anak-anak saya bertutur dalam bahasa Mandarin apabila berjumpa dengan nenek mereka,” tambahnya.Muhammad Ridhuan Lau Abdullah memakai baju samfu ungu, ketika bergambar bersama keluarganya di Sungai Sikamat, Seremban.Dalam pada itu, Ridhuan yang juga aktif membimbing golongan mualaf, sentiasa memperingatkan golongan itu untuk ketahui beza amalan budaya dan tuntutan agama bagi memastikan mereka tidak keliru melaksanakan kewajipan ke atas mereka.“Tidak dinafikan ada juga yang tidak dapat bezakan antara Melayu dan Islam.“Ada juga mereka yang jahil kerana kurang ilmu dalam ajaran Islam, lalu memaksa kaum lain supaya amalkan budaya Melayu kerana anggap ia sebagai tuntutan agama.“Ini salah, sebab itu saya selalu ingatkan supaya umat Islam merujuk kepada Al-Quran dan Hadith, atau sekurang-kurangnya indivdu yang mempunyai pengetahuan dalam ajaran Islam,” kata Ridhuan.Tambah Ridhuan, golongan mualaf juga bebas menyertai aktiviti tradisi dan budaya masing-masing selagi ia tidak melanggar hukum syarak.“Saya sendiri pernah hadiri upcara pengebumian bapa saya pada tahun 2006 yang dilakukan mengikut adat tradisi kaum Cina.“Walaupun ada menegur saya supaya jangan terbabit dalam upcara itu, ustaz yang membimbing saya sahkan bahawa ia bukan satu kesalahan kerana saya di situ hanya ingin memberi penghormatan ke atas pemergian bapa selain menghormati adat tradisi kaum saya.“Jauh di hati saya, Islam adalah agama saya dan saya tidak menyembah selain Allah,” tegas Ridhuan.


13 lokaliti di 5 negeri dikenakan PKPD

Tiga belas lokaliti di Johor, Kelantan, Sabah, Perak dan Selangor dikenakan perintah kawalan pergerakan diperketatkan (PKPD) berkuat kuasa Jumaat ini hingga 19 Ogos depan.Menteri Kanan Luar Negeri (Kluster Keselamatan) Hishammuddin Hussein berkata di Sabah, lima lokaliti dikenakan PKPD iaitu dua di Kunak iaitu Perumahan Ladang Mostyn dan Kampung Kasnuri, dua di Kota Kinabalu (Kampung Tanjung Aru Lama dan Universiti Apartment 1) serta satu di Sipitang iaitu Kampung Kuala Mengalong.“Lima lokaliti di Perak yang terlibat ialah kilang Comfort Rubber Glove di Simpang dan Matang, asrama kilang Comfort Rubber Glove di Hujung Matang, Kampung Menteri Kuala Sepetang di Mukim Matang serta Kampung Belum Baru di Hulu Perak,” menurutnya dalam kenyataan mengenai Pelan Pemulihan Negara (PPN).Lokaliti lain ialah Gugusan Semarak, PJU 5 di Kota Damansara, Taman Puteri di Kluang, Johor dan Taman Sri Kebakat di Tumpat, Kelantan.PKPD di Bandar Pulai Jaya, Kinta, Perak sejak 26 Julai lepas pula ditamatkan lebih awal pada Khamis.Hishammuddin juga berkata setelah meneliti pembentangan kementerian kesihatan mengenai situasi semasa, PKPD di empat lokaliti akan ditamatkan esok seperti dijadualkan iaitu Kondominium One Borneo di Kota Kinabalu, Kampung Istimewa dan Taman Merpati di Sandakan, Sabah serta Felda Jengka 12 di Jerantut, Pahang.Menyentuh operasi pematuhan prosedur operasi standard (SOP), beliau berkata 41 premis diarah tutup serta-merta ekoran kegagalan mematuhi SOP pada Selasa.Katanya seramai 248 individu dikompaun kerana ingkar SOP dan 25 lagi direman manakala dalam Op Benteng, 10 pendatang tanpa izin ditahan serta tiga kenderaan darat dirampas.


Tiga PPS dibuka tempatkan 311 mangsa banjir di Sabah

Tiga pusat pemindahan sementara (PPS) dibuka di Pitas bagi menempatkan seramai 311 mangsa daripada 97 keluarga di enam kampung yang terjejas akibat banjir susulan hujan berterusan sejak semalam.Menurut kenyataan Sekretariat Jawatankuasa Pengurusan Bencana Sabah, tiga PPS itu ialah Dewan Sekolah Kebangsaan (SK) Pekan Pitas II yang menempatkan 108 mangsa dari 41 keluarga; Dewan SK Rukom (135 mangsa daripada 36 keluarga) dan Dewan Kampung Kusilad (68 mangsa dari 20 keluarga), setakat 8 pagi tadi.Semua PPS itu dibuka sejak petang semalam, berikutan paras air yang semakin meningkat di kampung terbabit iaitu Kampung Tambilidon, Kampung Kalumpang, Kampung Taka, Kampung Saab Darat, Kampung Rukom Ulu dan Kampung Kusilad.


Putrajaya sediakan talian hotline 24 jam tangani kelaparan pandemik

Talian hotline di seluruh negara disediakan kementerian pembangunan wanita, keluarga dan masyarakat bagi orang ramai yang terputus bekalan dan memerlukan bantuan di bawah inisiatif Bakul Prihatin Negara.Jurucakapnya Eikmar Rizal berkata talian yang dikendalikan Jabatan Kebajikan Masyarakat (JKM) itu sudah boleh dihubungi di setiap daerah di seluruh negara.“Jadi semua individu yang memerlukan boleh hubungi kami di talian 15999 atau bilik gerakan berdekatan,” katanya kepada MalaysiaNow.Katanya, bantuan akan dihantar bermula 19 Julai ini, akan tetapi bagi yang amat memerlukan, JKM perlu diberitahu pemanggil dan bantuan akan dihantar secepat mungkin.Eikmar berkata, setiap proses bantuan akan dihantar secepat mungkin bagi memastikan kebajikan rakyat terjamin.Katanya, Talian Bakul Prihatin Negara akan dibuka 24 jam setiap hari dan orang ramai juga boleh meminta bantuan menerusi WhatsApp di 019 2615999.Sebanyak RM21 juta diperuntukkan untuk menjayakan inisiatif Bakul Prihatin Negara bagi menzahirkan kecaknaan dan keprihatinan kerajaan terhadap kehidupan rakyat yang terkesan akibat pandemik Covid-19.Kementerian pembangunan wanita, keluarga dan masyarakat semalam berkata inisiatif itu adalah kerjasama strategik membabitkan kerajaan dan syarikat korporat dengan pelaksanaan penyampaian bantuan oleh Sukarelawan Skuad Prihatin Negara bawah kendalian JKM.Pelaksanaan Bakul Prihatin Negara membabitkan peruntukan kerajaan sebanyak RM5 juta manakala tambahan RM16 juta lagi hasil sumbangan lima syarikat korporat.Dia mengatakan, “Ribuan saintis, doktor, ahli farmasi, dan sekurang-kurangnya empat pengatur perubatan utama yang berpendidikan tinggi


Tangani segera konflik manusia-harimau

WWF-Malaysia berasa amat sedih dan dukacita dengan kejadian yang berlaku di Kampung Sau, Gua Musang, baru-baru ini di mana Anek bin Along, seorang penduduk kampung Orang Asli berusia 59 tahun, telah maut dibaham harimau.Kami mengucapkan takziah dan simpati yang mendalam kepada keluarga mangsa.Kami juga menzahirkan rasa kecewa kerana harimau berkenaan terpaksa ditembak mati, walaupun ia merupakan spesies yang sangat terancam.Tindakan ini bercanggah dengan komitmen yang telah diberi oleh Malaysia untuk melindungi spesies ini dengan apa cara sekali pun.Kami amat prihatin terhadap keselamatan penduduk-penduduk kampung, dan menggesa agar tindakan dipercepatkan dan langkah-langkah amalan terbaik diambil segera bagi mengelakkan kejadian kehilangan nyawa serta impak buruk lain, sama ada kepada manusia maupun harimau.Malangnya, insiden konflik manusia-harimau bukanlah sesuatu yang luar biasa bagi negara-negara yang masih lagi mempunyai harimau.Konflik manusia-harimau berlaku apabila harimau liar bertembung dengan manusia atau haiwan ternakan penduduk yang boleh mendatangkan rasa ketakutan, kecederaan atau kematian kepada manusia, haiwan ternakan atau harimau itu sendiri.Di Rusia, dua ekor harimau liar yang telah membunuh tiga ekor anjing di pinggiran bandar Vyazemskoye, telah dibius dan berjaya dipindahkan ke Pusat Pemulihan Utyos dengan sokongan WWF-Rusia dan ANO Amur Tiger.Di Bhutan, konflik manusia-harimau merupakan isu kritikal kerana terdapatnya komuniti petani yang tinggal berdekatan dengan kawasan perlindungan atau hutan simpanan.Selain daripada langkah-langkah seperti menggunakan penghalau bunyi dan cahaya serta pagar elektrik, kaedah “safe systems” juga diguna pakai untuk menangani isu konflik manusia-harimau secara holistik dengan mengambil kira keselamatan manusia dan juga hidupan liar.Bilangan harimau di hutan Semenanjung Malaysia kini kurang daripada 150 ekor. Namun sejak kebelakangan ini, beberapa insiden telah berlaku di mana harimau mula keluar dari habitatnya dan mendekati kawasan penempatan manusia.Berikutan peningkatan insiden sebegini, adalah sangat penting untuk kita mencari jalan penyelesaian secara holistik dalam menangani masalah konflik manusia-harimau. Untuk berbuat demikian, kita haruslah memahami sifat semulajadi harimau, punca-punca yang boleh menyebabkan berlakunya konflik dan mengambil tindakan penyelesaian dengan segera.Harimau memerlukan kawasan rayau yang luas, dan keluasan ini biasanya ditentukan oleh populasi mangsa harimau yang terdapat di kawasan tersebut. Di Malaysia dan juga negara-negara lain yang masih lagi mempunyai harimau, spesies ini menghadapi tekanan berterusan daripada pemburuan haram, dibunuh disebabkan konflik dan kehilangan habitat.Di samping itu, mereka terpaksa bersaing untuk mendapatkan ruang dengan populasi manusia yang kian meningkat dan semakin padat.Harimau secara semulajadinya merupakan haiwan yang hidup bersendirian, melainkan ia adalah harimau betina yang mempunyai anak, ataupun yang sedang mencari pasangan. Spesies ini lebih suka menjauhkan diri daripada manusia dan memburu secara bersendirian dengan menunggu mangsanya sebelum melakukan serang hendap apabila keadaan sesuai.Harimau boleh menjadi lebih agresif apabila diancam atau sudah cedera, kerana reaksi semula jadinya adalah untuk mempertahankan diri.Apabila kita berhenti mengancam sumber-sumber yang diperlukan untuk ekosistem terus berfungsi dan berada dalam keseimbangan, kewujudan bersama antara manusia dan hidupan liar dapat diurus dengan lebih baik.Dalam usaha kita untuk meningkatkan populasi harimau liar, kita juga perlu mencari jalan untuk menyelesaikan konflik manusia-harimau dengan lebih berkesan, bagi menjamin keselamatan komuniti yang tinggal berdekatan dengan hutan serta kejayaan usaha pemuliharaan harimau Malaya.Tahun 2021 telah berakhir dengan penuh harapan berikutan pengumuman penubuhan Unit Jenayah Hidupan Liar oleh Polis Diraja Malaysia (PDRM). Menteri Tenaga dan Sumber Asli (Ketsa) Takiyuddin Hassan turut mengumumkan penubuhan Pasukan Petugas Khas Harimau Kebangsaan dan Kumpulan Kerja Harimau Malaya (TWG) untuk mencari solusi bagi meningkatkan populasi harimau di habitat semulajadi.Bersama-sama dengan NGO lain, WWF-Malaysia telah melobi selama beberapa tahun untuk memastikan matlamat ini tercapai dan kini, kita harus terus bergerak ke hadapan dan melaksanakan fasa seterusnya, iaitu sembilan tindakan strategik untuk pemuliharaan harimau yang telah diluluskan oleh Kabinet pada Jun 2021.Harimau Malaya kini berada di ambang kepupusan. Kita mungkin akan kehilangan harimau pada kadar yang lebih cepat daripada kemampuan mereka untuk berkembang biak.Dengan populasi harimau semakin berkurangan, peluang untuk spesies ini membiak turut berkurangan. Oleh itu, sangat kritikal untuk kita melindungi setiap ekor harimau yang terdapat di hutan negara kita.Dalam beberapa minggu lagi, kita akan menyambut Tahun Harimau. Harapan saya adalah supaya setiap rakyat Malaysia berusaha untuk memahami sifat dan pentingnya kewujudan harimau, yang juga merupakan ikon negara. Apatah lagi, kewujudan spesies ini berkait rapat dengan kelangsungan hidup kita sendiri.Sophia Lim adalah pengarah eksekutif dan ketua pegawai eksekutif WWF-Malaysia.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


JPA nafi dakwaan ketua pengarah maki pegawai imigresen di KLIA

Jabatan Perkhidmatan Awam (JPA) menyangkal dakwaan kononnya Ketua Pengarah Perkhidmatan Awam (KPPA) Mohd Shafiq Abdullah mengeluarkan kata-kata kesat terhadap seorang pegawai Imigresen di Lapangan Terbang Antarabangsa Kuala Lumpur (KLIA) pagi semalam.
Memandang serius dakwaan berkaitan, JPA mengesyorkan supaya perkara itu disiasat sewajarnya oleh pihak berkuasa yang berkaitan.
JPA dalam satu kenyataan hari ini menegaskan segala pertuduhan terhadap KPPA adalah tidak berasas dan berniat jahat untuk menjatuhkan imej beliau sebagai pegawai tertinggi kerajaan.
Menurut kenyataan itu, KPPA telah menegur pihak Imigresen di KLIA berhubung ketidakpatuhan amalan dan prosedur di mana pegawai tidak menyemak dokumen perjalanan dan pasport KPPA serta delegasi ke luar negara, dan sebaliknya mereka diarahkan terus ke kaunter pemeriksaan kastam untuk meneruskan perjalanan.
"JPA berpandangan bahawa ketidakpatuhan dalam menyemak dokumen imigresen seperti pasport adalah satu kesalahan yang serius di sisi undang-undang. Malah, pegawai yang tidak mematuhi peraturan Imigresen ke luar negara boleh diambil tindakan tatatertib,” menurut kenyataan itu.
JPA turut menafikan teguran berkenaan dibuat di khalayak ramai.
“KPPA hanya menasihatkan pegawai supaya mematuhi peraturan dan membantu menyelesaikan isu-isu sedemikian dengan berhemah. Beliau juga mengesyorkan supaya perlunya pihak Imigresen di KLIA meningkatkan pematuhan prosedur operasi piawai (SOP) bagi mengelakkan sebarang ketidakpatuhan imigresen,” menurut kenyataan itu.
Tular di media sosial sejak semalam, dakwaan seorang pegawai yang bertugas sebagai ketua operasi imigresen di KLIA dimarahi di khalayak ramai kerana tiada pegawai Imigresen ditempatkan di kaunter bilik VIP sewaktu ketibaan pegawai tinggi kerajaan itu di bilik berkenaan.
Susulan dakwaan itu, Menteri Dalam Negeri Hamzah Zainudin mengarahkan Jabatan Imigresen menjalankan siasatan berhubung perkara itu bagi mendapat maklumat lebih jelas tentang kejadian yang sebenar.


Touch ‘n Go akan lancar kad versi baru dengan keupayaan teknologi NFC

Touch ‘n Go (TnG) akan melancarkan versi baru kad yang mempunyai keupayaan untuk menggunakan teknologi komunikasi medan dekat (NFC) dalam beberapa minggu akan datang.Ketua Pegawai Eksekutif TNG Digital Sdn Bhd, Ignatius Ong berkata, kad baru itu akan membolehkan pengguna menambah baki dengan mudah menggunakan port didayakan – NFC melalui aplikasi TnG eWallet.“Kad Touch ‘n Go yang kami ada dalam edaran sejak 20 tahun lalu tidak mempunyai keupayaan untuk menambah nilai terus kad daripada eWallet kerana anda memerlukan pembaca kad khusus untuk benar-benar melakukan transaksi atas sebab-sebab keselamatan,” kata Ong semasa perbincangan panel pada hari kedua Minggu MyFintech 2022 hari ini.Pada perbincangan panel yang sama, Pengarah Pembayaran Runcit Payments Network Malaysia (PayNet) Khairuan Abdul Rahman menyatakan bahawa menjelang suku keempat 2021, urus niaga e-dagang menurun sedikit apabila sektor ekonomi dibuka semula dan lebih banyak perniagaan mula beroperasi secara fizikal.Beliau berkata, pendigitalan industri perdagangan dan pembayaran menjadi terlalu pesat dalam tempoh dua tahun lepas akibat pandemik Covid-19 dengan pelanggan memilih kaedah pembayaran secara alternatif.“Kami menyaksikan lebih 100 peratus pertumbuhan dalam pertukaran proses kewangan (FPX), satu daripada platform untuk memudahkan transaksi e-dagang yang dikendalikan oleh PayNet pada 2020, dan lebih daripada 70% pertumbuhan pada 2021.“Memandangkan lebih banyak perniagaan membuka pintu mereka untuk transaksi bersemuka, saya berharap ini tidak bermakna kita kembali sepenuhnya kepada transaksi tunai atau sistem pembayaran digital yang terhad,” katanya.Khairuan menjelaskan lagi bahawa tingkah laku pengguna berubah secara drastik dan sama ada mereka akan kembali kepada transaksi tunai pasca-pandemik masih belum jelas.Beliau berkata, PayNet perlu memerhatikan situasi itu “selama beberapa bulan” sebelum membuat kesimpulan, selepas itu barulah syarikat akan dapat mengesyorkan cara ia perlu mengekalkan transaksi e-dagang sebagai bentuk pembayaran utama.


Tak guna isytihar harta jika tak sedia dipertikai, kata calon Shah Alam

Calon Perikatan Nasional (PN) Dr Afif Bahardin mengkritik ahli politik yang membuat pengisytiharan harta namun enggan membiarkan kekayaan mereka dipersoalkan, mengatakan sikap tersebut tidak mencapai tujuan sebenar yang mahukan ketelusan ketika mengisytiharkannya.
“Sekarang, ada pengisytiharan harta dibuat oleh sesetengah (calon) ahli Parlimen, namun bila wartawan bertanya soalan, dia marah," kata Afif merujuk sidang media Timbalan Presiden PKR Rafizi Ramli pada minggu lalu, di mana ketegangan berlaku apabila beliau dilihat naik angin terhadap wartawan yang meminta ulasannya terhadap kritikan berkaitan aset yang diisytiharkan.
"Sebab sebenar kita membuat pengisytiharan awam adalah supaya orang ramai boleh mempertanyakannya,” kata Afif, yang merupakan calon PN untuk kerusi Shah Alam selepas melancarkan manifestonya untuk kawasan itu hari ini.
Baru-baru ini, calon pilihan raya PKR dari Pakatan Harapan (PH) membuat pengisytiharan harta selepas ditetapkan parti itu, di mana lebih RM350 juta jumlah aset telah diisytiharkan setakat ini.
Bagaimanapun, pengisytiharan yang dibuat Rafizi menjadi antara yang paling hangat dibincangkan, di mana senarai aset peribadinya menunjukkan lonjakan kira-kira RM17 juta dalam tempoh tujuh tahun.
Pemimpin PKR itu dipertikai kerana turut menyenaraikan saham Invoke Solutions - sebuah syarikat berkait parti itu dan tidak berasaskan keuntungan - dalam senarai aset dimilikinya.
Namun, Rafizi mempertahankan tindakannya itu, mengatakan dirinya sudah bergelar jutawan pada usia 30 tahun.
Dalam pada itu, Afif berkata tidak ada keperluan bagi seseorang calon mengisytiharkan harta melainkan setelah mereka dilantik untuk memegang sebarang jawatan awam.
Sebelum ini, rakan kongsi PKR, DAP turut berkongsi pandangan yang sama, mengatakan calonnya hanya akan mengisytiharkan harta sekiranya mereka dilantik memegang jawatan.
Pada pilihan raya yang dijadualkan 19 November ini, Afif akan bersaing dengan tiga lagi calon dari PH, Barisan Nasional (BN) dan Pejuang.
Ketika ini, penyandang kerusi Parlimen tersebut adalah Khalid Samad dari Amanah.
Beliau menyandang kerusi itu selama tiga penggal, di mana beliau memenanginya dua kali di bawah tiket PAS.
Bagi pilihan raya umum (PRU) kali ini, Khalid akan bertanding di Titiwangsa.
Afif yang merupakan penyandang kerusi Dewan Undangan Negeri (DUN) Seberang Jaya berkata, beliau tidak menjangkakan persaingan yang mudah di Shah Alam.
“Cabaran besar, Shah Alam bukan kerusi mudah, dimenangi PH sejak 2008.
“Jadi, untuk alihkan majoriti PRU lepas bukan mudah,” katanya.
Bagaimanapun, beliau berkata sambutan yang diterimanya baik, dan ramai penduduk tempatan mengenalinya.
Beliau turut berjanji untuk membantu Shah Alam menyelesaikan isu banjir terus dihadapi penduduk, di mana ramai banyak kawasan di ibu negeri itu terjejas sehingga menyebabkan kerugian berbilion ringgit.
Beliau berkata terdapat keperluan supaya agensi-agensi kerajaan negeri dan persekutuan bekerjasama.
“Cara kerja yang bersendirian sudah lama berlalu."
Shah Alam mempunyai lebih 430,000 penduduk, di mana Melayu membentuk 74% populasi, manakala Cina dan India masing-masing mewakili 17% dan 8%.


Malaysia bakal jadi negara terawal terima vaksin Covid-19 China, kata PM

Kerajaan akan memeterai perjanjian persefahaman (MoU) dengan China bagi memastikan Malaysia menjadi antara negara pertama mendapat vaksin Covid-19 dari negara itu, dijangka selewat-lewatnya akhir tahun ini.Perdana Menteri Muhyiddin Yassin berkata menerusi perbincangan bersama Menteri Luar Hishammuddin Hussein dengan rakan sejawatannya dari negara itu, China bersetuju untuk menyenaraikan Malaysia sebagai penerima utama vaksin selepas ia selesai menjalani ujian klinikal vaksin berkenaan.“Saya cukup suka dengan jaminan ini dan saya meminta agar kerjasama ini dimeterai dalam bentuk MoU yang akan dibuat dengan China,” katanya pada sidang media khas di kediamannya di Putrajaya hari ini.Pada masa yang sama, Muhyiddin berkata kerajaan juga bersetuju untuk menyertai Covid-19 Vaccine Global Access (COVAX), sebuah badan antarabangsa yang mempunyai kemudahan untuk membantu negara membangun mendapatkan vaksin pandemik itu dan juga vaksin untuk penyakit lain.Muhyiddin berkata walaupun ia melibatkan jumlah perbelanjaan yang besar, namun ia tidak menghalang kerajaan untuk mendapatkan bekalan daripada pembekal vaksin dari sumber lain.Sementara itu, Muhyiddin turut mengulangi pentingnya untuk mematuhi arahan kuarantin termasuk beliau dan menteri sendiri yang tidak terkecuali daripada mematuhi prosedur operasi standard (SOP) yang ditetapkan Kementerian Kesihatan (KKM).“Tidak ada ‘double standard’ dalam pelaksanaan yang dilakukan. Sama ada ia Akta 342 atau mana-mana undang-undang, Undang-undang tidak membezakan antara menteri atau orang biasa. Jika melakukan sesuatu yang salah, mereka akan berdepan dengan undang-undang…hukuman yang sepatutnya dikenakan, harus dikenakan,” katanya.Dalam pada itu, menyentuh mengenai gelombang ketiga Covid-19 yang melanda negara ketika ini, Muhyiddin berkata kerajaan menggunakan strategi terbaik dalam mengawal penularan pandemik tersebut termasuk dari segi perbelanjaan.Muhyiddin berkata walaupun ia melibatkan jumlah perbelanjaan yang besar, namun ia tidak menghalang kerajaan untuk mendapatkan bekalan daripada pembekal vaksin dari sumber lain.“Kita berbelanja dengan berhemah. Permohonan daripada Kementerian Kesihatan untuk apa-apa urusan, saya luluskan 100 peratus dan ini adalah langkah penting untuk kita laksanakan memandangkan kes di Selangor dan Sabah sudah meningkat.“Kita ambil langkah proaktif supaya dapat bendung wabak ini. Tapi kalau keadaan jauh lebih buruk, maka akan ada langkah lain yang kita akan ambil untuk bantu rakyat. Apa yang kita lakukan sekarang adalah bagi memastikan tiada ‘lockdown”.“Ramai yang terlibat dalam sektor ekonomi tidak mahu lagi PKP (Perintah Kawalan Pergerakan), satu sekatan yang ketara bawa kesan besar kepada ekonomi negara,” katanya.Perdana menteri kini menjalani kuarantin kendiri di kediamannya selama 14 hari sejak 5 Oktober lepas.Kuarantin itu berikutan beliau mempengerusikan Mesyuarat Khas Majlis Keselamatan Negara (MKN) yang turut dihadiri Menteri di Jabatan Perdana Menteri (Hal Ehwal Agama) Zulkifli Mohamad Al-Bakri.Zulkifli disahkan positif jangkitan Covid-19 pada Isnin dan menerima rawatan di sebuah hospital di Seremban.


‘Tidak perlu permohonan maaf, ini kes jenayah’, kata ahli Dewan Negara

Seorang ahli Dewan Negara menyelar tindakan majikan yang didakwa memukul dua pengawal peribadinya kerana berpuasa pada bulan Ramadan membuat permohonan maaf semalam.Muhammad Zahid Md Arip berkata ini kerana kes ini sudah menjadi kes jenayah.“Perlu apa minta maaf kepada umat Islam dan Yang di-Pertuan Agong? Apakah dengan penyataan maaf ini, maka kes jenayah kekerasan yang dilakukan akan ditutup dan suspek berkenaan akan bebas dan lepas begitu sahaja?” soal Zahid dalam satu kenyataan hari ini.Semalam media melaporkan lelaki berusia 43 tahun itu memohon maaf ketika diiringi dan diapit oleh dua anggota polis di Ibu Pejabat Polis Dang Wangi.“Sekiranya apa yang saya katakan kepada pengawal peribadi saya menyinggung perasaan sesiapa, saya rasa saya harus minta maaf kepada semua umat Islam di negara ini, kepada Yang di-Pertuan Agong dan dua bekas pengawal peribadi saya.“Bagaimanapun saya tidak bermaksud menghina sesiapa dengan apa yang saya katakan,” katanya.Zahid turut mempersoalkan tindakan Ketua Polis Negara Abdul Hamid Bador yang dikatakan sebagai “memberikan layanan istimewa” dengan membenarkan majikan itu mengadakan sidang media.“Hamid tidak boleh membisu kerana ketika reman masih belum selesai dan siasatan sedang berjalan, dua anggota polis ditugaskan khas untuk mengiringi suspek bertemu pihak media, sedangkan apa yang sepatutnya dibuat adalah melengkapkan laporan siasatan kepada Jabatan Peguam Negara untuk tujuan pendakwaan.“Justeru, saya menuntut Hamid sendiri perlu tampil memberi penjelasan dalam isu ini bagi membuktikan kesungguhan beliau dalam memerangi sebarang salah laku dalam pasukan polis,” katanya.Lelaki yang sedang direman polis itu merupakan salah seorang daripada empat individu yang direman oleh pihak polis bagi membantu siasatan.Sebelum ini, polis dilaporkan sebagai berkata penahanan itu berjaya membongkar aktiviti judi dan sindiket ceti haram atau “Along” yang dijalankan syarikat milik majikan terbabit.Pihak polis turut merampas sepucuk pistol dan 10 butir peluru serta rotan yang digunakan untuk memukul kedua-dua mangsa.Hasil penangkapan tersebut turut membawa kepada penemuan 100 kg jongkong emas dan 12,500 wang kertas AS$100 dengan nilai keseluruhan rampasan dianggarkan berjumlah RM28.25 jutaZahid berkata, apakah rampasan yang dilakukan polis itu akan kembali dipulangkan dan pemilik syarikat itu akan dapat meneruskan aktiviti seperti biasa.“Jika itu mesej yang cuba disampaikan pihak polis, maka layanan serupa juga perlu diberikan kepada Najib Razak, kerana sehingga kini barangan rampasan milik bekas perdana menteri tersebut terkait siasatan 1Malaysia Development Berhad (1MDB) tidak dikembalikan oleh polis.”


Cadangan turunkan harga cukai jalan perlu kajian menyeluruh

Cadangan menurunkan harga cukai jalan memerlukan kajian menyeluruh memandangkan sebarang keputusan yang diambil akan memberi implikasi kepada kutipan hasil negara.
Menteri Pengangkutan Anthony Loke berkata kutipan cukai jalan menyumbang kira-kira RM3 bilion kepada hasil kerajaan.
“Kita akan pertimbangkan bagaimana struktur penetapan harga cukai jalan itu dilakukan dan ditetapkan, perlu satu kajian yang menyeluruh untuk melihatnya,” katanya ketika menggulung perbahasan Usul Menjunjung Kasih Titah Diraja bagi Kementerian Pengangkutan (MOT) di Dewan Rakyat hari ini.
Beliau menjawab celahan Adnan Abu Hassan (BN-Kuala Pilah) berhubung kemungkinan kerajaan menurunkan kadar cukai jalan ketika negara kini berada di fasa pemulihan ekonomi dan rakyat menghadapi kos sara hidup yang tinggi.
Dalam pada itu, Loke berkata MOT juga sedang melakukan kajian dalam mencari struktur terbaik untuk kadar cukai jalan kenderaan elektrik (EV).
Beliau berkata ketika ini, kenderaan EV masih lagi menikmati pelepasan cukai sehingga tahun 2025 dan MOT mengambil ruang masa yang ada untuk melakukan kajian.
“Struktur cukai jalan bagi kenderaan EV ini mestilah selari dengan dasar kerajaan dalam mempromosikan penggunaan kenderaan EV di negara ini. Jadi nak promosikan EV ini, kita kena pelbagaikan insentif, insentif itu kena ada dan yang penting cukai jalan yang dikenakan nanti, mestilah pada kadar yang kompetitif,” katanya.
Dalam pada itu, beliau mengakui seluruh ekosistem berkait penggunaan kenderaan EV seperti kemudahan fasiliti pengecasan perlu diperkasa bagi menggalakkan penggunaan EV di negara ini.


Kes baru di bawah 1,600 jangkitan, 5 lagi terkorban

1,591 kes baru Covid-19 direkodkan hari ini menjadikan jumlah keseluruhan sebanyak 4,513,631 kes.Sebanyak 2,185 pesakit turut dilaporkan sembuh, menjadikan jumlah keseluruhan kes sembuh sebanyak 4,455,498.Ketika ini, 22,447 kes aktif direkodkan, dengan 21,480 atau 95.7% daripadanya sedang menjalani kuarantin kendiri.Dalam pada itu, 18 (0.1%) kes kini berada di pusat kuarantin sementara 922 (4.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 27 kes dan 17 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 58.6% dengan kes Covid-19 merangkumi 5.9%.Limq lagi korban termasuk dua kes kematian sebelum tiba di hospital dilaporkan menjadikan kes keseluruhan kematian adalah sebanyak 35,686 orang.


Kematian harian Covid-19 tertinggi dicatatkan, 18 dilaporkan maut

Sebanyak 3,631 kes baru Covid-19 dikesan hari ini termasuk enam jangkitan import, menjadikan angka keseluruhan penularan dalam negara berjumlah 172,549, kata Ketua Pengarah Kesihatan Dr Noor Hisham Abdullah.Katanya, sebanyak 2,554 pesakit pulih dan dibenarkan pulang, menjadikan jumlah keseluruhan angka sembuh 132,706 kes.“Selangor melaporkan kes harian tertinggi iaitu sebanyak 782 kes diikuti Johor 466 dan Sabah 453 kes,” katanya dalam sidang media harian.Noor Hisham memaklumkan terdapat 18 lagi kematian, menjadikan jumlah mangsa yang maut meningkat kepada 660 orang.“Lapan kematian dilaporkan di Selangor, masing-masing tiga di Sabah dan Kuala Lumpur, dua di Sarawak serta satu di Johor dan Pulau Pinang,” katanya.Katanya, kes aktif dengan kebolehjangkitan pula berjumlah 42,814.“Daripada jumlah itu 251 pesakit di tempatkan di Unit Rawatan Rapi termasuk 102 memerlukan bantuan alat pernafasan,” katanya.Tambahnya terdapat 12 lagi kluster baru dikesan:Kluster Jalan Sungai Chandong di daerah Klang, Selangor (44 kes).Kluster Putra Tujuh di daerah Petaling, Selangor (12 kes).Kluster Jalan Perwira di daerah Johor Bahru, Johor (43 kes).Kluster Jalan Skudai di daerah Johor Bahru, Johor (18 kes).Kluster Jalan Indah Gemilang di daerah Johor Bahru dan Kota Tinggi, Johor (13 kes).Kluster Tembok Renggam di daerah Kluang, Johor (31 kes).Kluster Selasih Perindu di daerah Kulai, Johor (106 kes).Kluster Ladang Desa Jerocco di daerah Kinabatangan, Sabah (38 kes).Kluster Serkam Tengah di daerah Jasin, Alor Gajah, dan Melaka Tengah, Melaka (31 kes).Kluster Kampung Paya Siput di daerah Temerloh, Pahang (10 kes).Kluster Tanjung Lumpur di daerah Kuantan, Pahang (11 kes).Kluster Jalan Kibabenua di Labuan (8 kes).


Subsidi elektrik bersasar berasaskan pendapatan akan diumum hujung tahun ini

Subsidi bersasar penggunaan elektrik bagi golongan T20 berasaskan pendapatan akan diumumkan selepas sistem Pangkalan Data Utama (Padu) dijangka siap hujung tahun ini.
Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata ketika ini, subsidi diberikan berdasarkan kategori jumlah unit elektrik (kWj) pengguna dan bukannya berasaskan pendapatan.
Sehubungan itu katanya, apabila sistem Padu siap sepenuhnya, subsidi bersasar kepada pengguna T20 berasaskan pendapatan mereka dapat dilaksanakan.
“Kalau T20 kita anggap rumah mereka ada lima, enam penyaman udara, ada pengering serta banyak kelengkapan lain dan bil elektrik mereka cecah RM500 hingga RM700 atau lebih.
“Tidak patutlah mereka dapat subsidi yang lebih berbanding golongan lain, kerana ia (subsidi) berdasarkan penggunaan, jadi mereka (T20) yang nikmati lebih banyak subsidi ringgit berbanding pengguna M40 dan B40, secara prinsipnya ini tidak adil,” katanya pada Waktu Pertanyaan-pertanyaan Menteri, di Dewan Rakyat hari ini.
Nik Nazmi juga bersetuju penggunaan tenaga solar wajar digalakkan kepada golongan T20, bagaimanapun harga tenaga boleh diperbaharui itu mestilah pada harga pasaran yang sesuai dan boleh bersaing dengan tenaga elektrik konvensional.
Beliau menjawab soalan tambahan Khoo Poay Tiong (PH-Kota Melaka) yang meminta penjelasan berhubung pemansuhan subsidi elektrik bagi T20 serta sama ada kerajaan akan menggalakkan golongan itu menggunakan tenaga solar sebagai sumber alternatif elektrik.
Menjawab soalan asal Khoo berhubung jumlah perbelanjaan subsidi yang dijimatkan ekoran pelarasan Pelepasan Kos Tidak Seimbang (ICPT) pada Januari 2023, Nik Nazmi berkata penjimatan subsidi adalah sebanyak RM5.4 bilion bagi tempoh 1 Januari hingga 30 Jun dan kos itu telah dilepaskan kepada pengguna secara bersasar.
“Kos ICPT bagi tempoh Julai hingga Disember 2022 sebanyak RM16.16 bilion bersamaan kadar surcaj 27 sen/kWj yang sepatutnya dilepaskan kepada semua pengguna bagi tempoh Januari hingga Jun 2023.
“Bagaimanapun, kerajaan bersetuju mengekalkan rebat 2 sen/kWj kepada pengguna domestik dan surcaj 3.70 sen/kWj pengguna bukan domestik dalam kategori voltan rendah (tarif B dan D) serta kategori pertanian spesifik (tarif H, H1, dan H2) bagi tempoh 1 Januari hingga 30 Jun 2023.
“Pengguna bukan domestik yang lain dikenakan surcaj pada kadar 20 sen/kWj bagi tempoh yang sama,” katanya.


19.9% kanak-kanak lengkap divaksinasi, 68% dewasa terima dos penggalak

Jumlah kanak-kanak berumur antara lima hingga 11 tahun yang telah melengkapkan vaksinasi mereka di bawah Program Imunisasi Kanak-Kanak Covid-19 Kebangsaan (PICKids) kini meningkat kepada 705,864 individu atau 19.9%.Berdasarkan laman web CovidNow, setakat semalam seramai 1,488,811 kanak-kanak dalam kumpulan sama atau 42% telah menerima sekurang-kurangnya satu dos vaksin.Bagi remaja berumur 12 hingga 17 tahun, seramai 2,886,817 individu atau 92.8% telah lengkap divaksin manakala 2,986,324 atau 96% menerima sekurang-kurangnya satu dos vaksin.Sementara itu, seramai 16,009,979 individu dewasa atau 68% telah menerima dos penggalak manakala 22,964,189 atau 97.6% telah melengkapkan kedua-dua dos vaksin dan 23,241,082 atau 98.8% menerima sekurang-kurangnya satu dos vaksin.Sebanyak 52,712 dos vaksin Covid-19 harian diberikan semalam melibatkan 11,918 dos pertama, 37,974 dos kedua dan 2,820 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 70,070,020.Sementara itu, menurut portal GitHub KKM, lapan kematian akibat Covid-19 dilaporkan semalam dengan Selangor mencatat dua kes manakala Johor, Melaka, Pahang, Sarawak, Terengganu dan Kuala Lumpur masing-masing satu kes.


Lebih 1,500 mangsa dipindahkan akibat banjir di Johor

Tidak sampai sebulan, Johor kembali banjir di empat daerah melibatkan pemindahan 1,591 mangsa ke 21 pusat pemindahan sementara (PPS) setakat 8 pagi ini, susulan hujan lebat yang berterusan sejak pagi semalam.
Jawatankuasa Pengurusan Bencana Negeri (JPBN) menerusi kenyataan memaklumkan enam PPS masing-masing di daerah Segamat, Kluang dan Johor Bahru selain tiga PPS di Kota Tinggi, dibuka secara berperingkat mulai 10.30 malam tadi sehingga 3.20 pagi tadi.
"Seramai 209 keluarga terjejas banjir di Segamat, 162 keluarga di Kluang, 131 keluarga di Johor Bahru dan 32 keluarga di Kota Tinggi," kata jawatankuasa itu.
Sementara itu, menurut Jabatan Meteorologi Malaysia, hujan sangat lebat pada tahap bahaya dijangka berterusan sehingga esok membabitkan semua 10 daerah di negeri itu.
Selain itu, beberapa sungai di Johor telah melepasi paras bahaya iaitu Sungai Segamat (Segamat) yang merekodkan bacaan 38.32m; Sungai Lenik (Segamat) 13.74m; Sungai Lenik, Ladang Chaah (Segamat) 6.73m; Sungai Kahang, Kampung Contoh (Kluang) 15.49m; dan Sungai Sayong, Kampung Murni Jaya (Kulai) di paras 18.93m.
Turut melepasi paras bahaya ialah Sungai Skudai, Kampung Separa (Kulai) 18.8m; Sungai Pontian Besar, Kampung Melayu Bukit Batu (Kulai) 12.01m; Sungai Pulai, Kampung Ulu Pulai (Pontian) 2.85m; Sungai Skudai, Kampung Laut (Johor Bahru) 5.6m dan Sungai Skudai, Kampung Pasir (Johor Bahru) 1.05m.


PKP seluruh negara kecuali Sarawak, berkuat kuasa Jumaat ini

Kerajaan hari ini mengumumkan pelaksanaan Perintah Kawalan Pergerakan (PKP) di seluruh Kedah, Perak, Pahang, Terengganu, Perlis dan Negeri Sembilan mulai 12.01 tengah malam, Jumaat ini hingga 4 Februari, kata Menteri Kanan (Kluster Keselamatan) Ismail Sabri Yaakob.Sarawak satu-satunya negeri yang tidak dikenakan PKP.Katanya keputusan itu dibuat setelah terdapat peningkatan kes positif Covid-19 dalam komuniti di enam negeri tersebut.“Berdasarkan penilaian risiko dan atas nasihat KKM (Kementerian Kesihatan) kerajaan bersetuju supaya PKP dilaksanakan di negeri-negeri itu bagi mengekang penularan Covid-19,” katanya dalam sidang media perkembangan PKP, di sini hari ini.Kerajaan sebelum ini melaksanakan PKP di Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah bermula 13 hingga 26 JanuariIa kemudian diikuti pengumuman PKP di seluruh negeri Kelantan dan beberapa daerah di Sarawak termasuk Sibu, Selangau dan Kanowit dari 16 hingga 29 Januari.


Langkah susulan keputusan Sukan SEA 2023 jadi tumpuan Dewan Rakyat hari ini

Persidangan Dewan Rakyat yang memasuki hari keempat hari ini, antara lain akan membincangkan langkah ke hadapan yang akan dilaksanakan kerajaan susulan keputusan yang diperoleh kontinjen negara pada temasya Sukan SEA 2023 di Kemboja baru-baru ini.
Menurut Aturan Urusan Mesyuarat di laman rasmi Parlimen, soalan itu akan dikemukakan Ahmad Fadhli Shaari (PN-Pasir Mas) kepada menteri belia dan sukan pada sesi Waktu Pertanyaan-pertanyaan Menteri (MQT), sejurus mesyuarat Dewan Rakyat bermula 10 pagi.
Turut tersenarai, soalan daripada Lo Su Fui (GRS-Tawau) kepada perdana menteri mengenai komitmen kerajaan Persekutuan untuk membantu menyelesaikan isu bekalan air di Sabah sebagaimana yang dinyatakan dalam Konvensyen Nasional Kerajaan Perpaduan baru-baru ini.
Soalan itu turut meliputi pendekatan mengambil alih pengurusan air di Sabah seperti yang dilaporkan oleh media yang dikhuatiri bertentangan dengan semangat Perjanjian Malaysia 1963 (MA63) dan peranan Bahagian Hal Ehwal Sabah dan Sarawak (BHESS), Jabatan Perdana Menteri dalam memastikan komitmen berkenaan dilaksanakan.
Pada sesi soal jawab pula, Ahmad Tarmizi Sulaiman (PN-Sik) mengemukakan soalan kepada perdana menteri mengenai usaha memartabatkan pentadbiran Mahkamah Syariah yang menyeluruh termasuk dari segi hukuman kesalahan jenayah syariah, pelantikan Hakim Syarie dan sebagainya.
Setelah selesai sesi soal jawab, persidangan Dewan Rakyat akan diteruskan dengan bacaan kedua Rang Undang-Undang Tenaga Boleh Baharu (Pindaan) 2023 dan Rang Undang-Undang Pihak Berkuasa Pembangunan Tenaga Lestari (Pindaan) 2023.
Persidangan Dewan Rakyat kali ini berlangsung selama 11 hari bermula 22 hingga 25 Mei dan bersambung semula pada 6 hingga 15 Jun ini.


1,371 kes baru Covid-19, 532 di Selangor

Sebanyak 1,371 kes baru Covid-19 dikesan hari ini termasuk satu jangkitan import, menjadikan angka keseluruhan penularan dalam negara berjumlah 84,846 kata Ketua Pengarah Kesihatan Dr Noor Hisham Abdullah.Katanya, sebanyak 1,204 pesakit pulih dan dibenarkan pulang, menjadikan jumlah keseluruhan angka sembuh 70,597 kes atau 83.2%.“Selangor masih melaporkan jumlah kes harian tertinggi iaitu sebanyak 532 kes, diikuti Sabah 283 kes dan Negeri Sembilan 260 kes,” katanya dalam sidang media harian.Noor Hisham berkata, kes aktif kini berjumlah 13,830 dengan 114 pesakit di tempatkan di Unit Rawatan Rapi termasuk 62 memerlukan bantuan alat pernafasan.“Dukacita dimaklumkan terdapat empat lagi kematian dilaporkan menjadikan jumlah mangsa yang maut meningkat kepada 419 orang,” katanya.


Utusan Melayu dan konfrontasi

Aku membesar dengan akhbar Utusan Melayu tulisan Jawi. Semenjak tahun 1959, keluarga Cikgu Zaleha sudah melanggan Utusan Melayu.Akhbar ini datang dari Seremban dengan bas Lim yang melintas depan Sekolah Umum Batu Serambai. Ini bas pertama dari Seremban ke Kuala Klawang.Dalam lebih kurang pukul 8.00 pagi, bas akan melintas.Si pemandu akan membaling keluar tingkap dua naskah akhbar yang sudah digulung dan diikat ke arah Kedai Kopi Makcik Jarah.Satu naskah untuk Cikgu Zaleha dan satu lagi untuk Makcik Jarah, si empunya kedai.Sistem penghantar akhbar ini diatur baik oleh Cikgu Hamid.Cikgu Hamid ini sudah pencen dan dia memiliki kiosk akhbar di stesen bas Seremban dan juga kedai akhbar dan bahan bacaan dalam pekan Kuala Klawang.Cikgu Zaleha dan Makcik Jarah berurusan dengan kedai Cikgu Hamid di Kuala Klawang.Dari Utusan Melayu aku mengikuti kisah Dol Keropok dan Wak Tempe hasil lakaran Raja Hamzah.Siri komik ini aku ikuti walau pun aku agak kurang faham maknanya.Aku juga mula berkenalan dengan Nancy dan Sluggo dua watak dari dunia luar. Lawak dan komedi mereka juga tidak aku fahami.Aku juga mula berkenalan dengan Tarzan. Jantan kacak berseluar pendek tanpa baju.Menayangkan sosok badan yang sado. Jantan Tarzan yang berkulit putih ini seperti Nabi Sulaiman yang faham akan bahasa binatang.Emak aku menerangkan yang Tarzan ini orang putih sesat di Afrika.Ini benua orang Negro. Dalam hutan Afrika Tarzan berkawan dengan binatang. Siapa perawi emak aku ini tidak pula aku selidiki.Utusan membuka satu dunia baru. Aku mengenal Nat King Cole (1919-1965) dan membaca bagaimana penyanyi Negro ini mula menyanyi.Dari apa yang aku baca Nat King Cole dipaksa untuk menyanyi.Aku juga mengikuti berita tentang filem tempatan dan luar negara. Sesekali aku terbaca berita pementasan sandiwara dari Singapura.Biasanya dalam Utusan akan ada tulisan panjang yang bukan berita. Ini amat menarik untuk aku.Aku ingat lagi siri tulisan panjang yang mengeraskan nafsu kecil aku.Ini tentang kisah perempuan pelacur dalam kapal laut.Ketika itu aku berada dalam darjah enam atau “standard six”, baru lepas bersunat, bulu ari belum tumbuh.Melalui Utusan Melayu kali pertama aku mengenal perkataan bersetubuh. Awalnya aku tidak tahu apa maknanya.Tetapi bila aku ulang baca kisah pelacur ini, baru aku dapat faham makna perkataan bersetubuh ini.Aku merasa amat bangga mengetahui perkataan ini. Aku rasa aku seorang saja dalam kelas yang tahu makna perkataan bersetubuh.Hakikatnya ketika aku membesar dunia luar aku adalah Utusan Melayu dan Utusan Zaman.Ketika konfrontasi banyak berita dan tulisan panjang tentang Indonesia.Zaman konfrontasi, Sukarno tidak lagi dianggap sebagai Bung Karno.Kini Sukarno dianggap sebagai seorang diktator yang mengamalkan demokrasi terpimpin.Ini juga ayat yang aku tidak faham. Aku hanya membaca.Perkataan diktator ini aku temui dari Utusan.Mengikut Utusan di belakang Diktator Sukarno ini ialah Parti Komunis Indonesia (PKI).Dari Utusan juga aku mengenal perkataan boneka. Sukarno menuduh Tunku Abdul Rahman sebagai boneka Inggeris.Manakala Utusan menuduh Sukarno sebagai boneka PKI. Dari perkataan boneka ini aku mula berkenalan dengan perkataan tali barut.Tali barut aku tahu. Barut ini mengikat perut anak-anak yang baru lahir agar tidak sejuk. Tapi bukan ini maksud Utusan.Perkataan tali barut ini berkait pula dengan perkataan kuncu-kuncu. Semua ini istilah politik yang semuanya baru untuk aku.Aku tidak akan melupakan satu tulisan panjang tentang kisah Sukarno melawat Amerika Syarikat (AS).Dari tulisan ini aku membaca bagaimana satu jamuan makan malam dianjurkan untuk menyambut Sukarno sebagai tetamu kehormat.Turut sama dalam jamuan makan malam ini ialah Jayne Mansfield (1933-1967). Dari apa yang aku baca pada malam itu Sukarno menari dengan Jayne Mansfield.Mengikut Utusan, Sukarno amat tertarik dengan bintang filem ini kerana buah dadanya besar menonjol.Malah pada malam itu mengikut Utusan, Jayne tidak memakai “coli”.Aku anak sekolah rendah dalam standard six tidak faham apa yang menarik tentang buah dada.Juga aku tidak tahu jamuan makan malam ini siapa yang mengatur.Tentang ini Utusan tidak melapor.Malah aku juga tidak faham apa yang menarik tentang Jayne Mansfield yang tidak memakai coli.Tok Wan Rahmah aku pun tidak pernah ada coli atau baju dalam.Hanya Tok Wan Rahmah aku tidak pandai menari atau bertandak.Berita tentang rakyat Indonesia kelaparan hingga terpaksa makan tikus berkali-kali aku baca di Utusan.Dan juga aku dengar dari Radio Malaya. Ketika itu aku ambil semua berita ini dan apa yang aku baca sebagai ayat-ayat suci yang betul lagi benar.Aku tidak memiliki was-was atau menyimpan curiga terhadap Utusan ada menyimpan niat jahat.Tahun 1965, ketika aku dalam tingkatan dua tersebar berita tentang Presiden Sukarno ditahan dalam rumah.Ketika ini aku selalu membaca nama Jeneral Nasution. Nama ini bersangkutan dengan Lubang Buaya. Aku tidak faham apa yang sedang berlaku.Pada satu pagi di sekolah aku ternampak akhbar Straits Times di bilik guru dengan tajuk berita: “Summit in Tokyo”.Walaupun aku masuk sekolah Inggeris, tetapi aku tidak ada upaya untuk membaca dan memahami akhbar berbahasa Inggeris.Di rumah aku membaca Utusan tentang apa yang berlaku.Baru aku tahu bahawa kerajaan Jepun bersedia menjadi orang tengah untuk menyelesaikan konfrontasi antara Malaysia dan Indonesia.Daripada apa yang aku baca, Utusan terus melaporkan tanpa henti-henti cerita Lubang Buaya dan Gerakan 30 September.Dari Utusan juga aku terbaca perkataan “gestapo”. Aku tidak tahu apa maknanya dan apa hubungan dengan Lubang Buaya dan Sukarno.Di Sekolah Menengah Undang Jelebu kami tidak lagi mengadakan latihan “sekolah kena bom”.Kelas tidak diganggu lagi. Semua seperti sedia kala.Kemudian pada 28 Mei 1966, Utusan melaporkan ada perundingan antara Malaysia dan Indonesia di Bangkok.Indonesia diwakili oleh Adam Malik yang kini menjadi wakil kepada Jeneral Suharto. Nama Subandario lenyap.Pada 11 Ogos 1966, perjanjian perdamaian antara Malaysia-Indonesia ditandatangani di Kuala Lumpur.Aku ingat lagi gambar Lilis Suryani (1948-2007) mengetuk dram di muka hadapan akhbar Straits Times.Penyanyi Gang Kelinchi menjadi penyanyi Indonesia pertama datang membuat persembahan di Kuala Lumpur sesudah tamatnya konfrontasi.Kemudian ketika aku bercuti di rumah kak lang di Kuala Lumpur, aku berpeluang menonton filem Indonesia pertama masuk ke Malaysia sesudah konfrontasi.Filem Matjan Kemajoran (1965) garapan Wim Umboh (1933-1996).Aku menonton filem ini di panggung wayang di Pangkalan Tentera Udara Diraja Malaysia (TUDM) di Sungai Besi.Filem purbawara bersilat ini cukup hebat. Filem ini menjadikan aku mula meminati filem Indonesia.Orang soborang, istilah Tok Wan Rahmah kini kembali bersaudara dengan orang semenanjung.“Biduk lalu kiambang bertaut”, ini kata-kata dari Utusan Melayu.Epilog 1:Zaman kanak-kanak, zaman peta kehidupan aku putih bersih tanpa cakaran. Apa yang aku baca itulah pemahaman aku.Putih ketika itu adalah putih. Hitam ketika itu adalah hitam.Aku tidak sedar apa yang aku baca dari Utusan Melayu atau dengar dari Radio Malaya ketika konfrontasi berjalan adalah berita yang bertujuan untuk mengolah persetujuan pembaca dan pendengar untuk membenci Bung Karno dan Indonesia.Sekarang aku faham semua ini adalah perang saraf.Jayne Mansfield yang berdansa dengan Sukarno tanpa memaki coli hanyalah untuk memburukkan watak Bung Karno di mata Bani Melayu pembaca Utusan.Watak nasionalis Bung Karno wajib dimusnahkan agar Tunku dilihat sebagai orang baik manakala Bung Karno penuh maksiat.Berita warga Indonesia makan tikus adalah perang saraf untuk membuktikan bahawa Sukarno gagal dan rakyat menjadi papa kedana.Sama ada berita tikus ini sahih atau palsu pada ketika itu tidak ditimbulkan.Utusan dan Radio Malaya memiliki hegemoni dan monopoli untuk menyebar berita dan dakyah palsu.Epilog 2:Berita tentang kerajaan buangan itu memang betul. Ketika konfrontasi berjalan Shamsiah Fakeh dan kawan-kawan dari PKM berada di Jakarta.Mereka mendapat sokongan daripada Bung Karno. Kemudian mereka di tangkap apabila Suharto merampas kuasa.Mereka dibebaskan dengan pertolongan Ho Chi Minh dari Vietnam Utara. Mereka berpindah dari Jakarta ke Hanoi.Apa yang palsu ialah berita penangkapan di Lapangan Terbang Sungai Besi dengan penemuan 200,000 ringgit.Aku tahu ini berita palsu kerana pada tahun 1975, ketika polis sedang mencari aku setelah Demonstrasi Baling, aku untuk sementara menumpang di rumah Hasnul Hadi di Melaka.Hasnul Hadi ini ialah sosok pertama, setiausaha politik Tunku Abdul Rahman. (Ini Bab Lain)Hasnul Hadi meninggalkan Umno dan menjadi pemimpin Parti Rakyat.“Betul ke masa abang kena tangkap di airport nak lari ke Jakarta, ada duit 200,000 ringgit?”, aku bertanya ketika aku menumpang di rumah Hasnul.“Bohong.. bohong besar… aku masa tu baru pulang dari Cairo… Konferensi Afro-Asia…. di Cairo pun ada agen Inggeris mengekor kami… kami tidur bukan dalam hotel tapi dalam bot di Sungai Nil…. duit bohong…. hal duit itu propaganda Tunku dan kerja SB.” Hasnul bersurah.“Tangkap di mana?” Aku bertanya lagi.“Di hotel murah di Chow Kit Road, masa itu pejabat parti kita di Chow Kit… dalam poket aku hanya ada 1.65 sen.” Hasnul menerangkan.Hanya ada satu ringgit enam puluh lima sen. Ini kata-kata dari Hasnul yang masih aku ingati sampai ke hari ini. Bukan 200,000 ringgit seperti laporan Utusan.Epilog 3:Ketika aku kanak-kanak, aku menunggu di tepi jalan melambai pada tentera Inggeris. Mereka membaling coklat, gula-gula dan biskut.Ketika itu tidak aku sedar bahawa ini juga adalah sebahagian dari perang saraf kuasa kolonial Inggeris.Ini bertujuan untuk memenangi hati budak-budak agar bersimpati dengan tentera penjajah dan benci kepada sosok nasionalis yang berjuang menuntut kemerdekaan.Coklat dan gula-gua ditaburkan agar kami benci kepada komunis.Epilog 4:Pada 15 Julai 1974, aku pertama kali sampai ke Australia.Aku menghadiri persidangan tahunan Asian Student Association (ASA).Aku menjadi wakil Persatuan Kebangsaan Pelajar Malaysia (PKPM). Bersama aku ke Australia ialah Idris Jusi dari UKM dan Radzi dari ITM.Persidangan ini dirasmikan oleh Dr Jim Cairns, timbalan perdana menteri kerajaan Parti Buruh pada ketika itu.Sesudah perasmian ada masa untuk soal jawab.“Sir… from Malaysia… what is Australian military bases doing in my country? When are you withdrawing from Butterworth air base?”Aku bertanya tentang Pangkalan Tentera Udara Australia di Butterworth.“That’s part of Five Power Defence Arrangements. We will end it, in the near future.”Jawapan diplomatik daripada timbalan perdana menteri Australia, seorang sosialis dalam Parti Buruh.Epilog 5:Bila aku masuk ke Universiti Malaya dan menjadi ahli Kelab Sosialis baru aku diberi pencerahan apa itu Five Power Defence Arrangement (FPDA).Ini adalah perjanjian bersenjataan lima negara Singapura, Malaysia, Australia, New Zealand dan Britain.Ini negara bekas tanah jajahan Britain.Maka tentera Negro yang aku temui di tepi perigi Cikgu Ali di Kampung Batu Serambai adalah tentera dari FPDA.Tentera Negro ini pasti dari United Kingdom kerana banyak negeri di Afrika bekas tanah jajahan Baginda Queen.Malah latihan di Kenaboi itu adalah sebahagian dari lihatan ketenteraan FPDA.Tentera orang putih yang aku panggil Jon dan Joni itu pasti dari Australia, New Zealand atau United Kingdom.Ketika konfrontasi sebenarnya ada perang besar antara tentera Inggeris dengan tentera Indonesia. Ini tidak dilaporkan oleh Utusan Melayu.Epilog 6:Aku tak pernah kenal Sukarno. Dari jauh pun aku tak pernah nampak sosok Sukarno.Tapi aku kenal baik dengan dua sosok yang rapat dengan Bung Karno.Seorang bernama Pak Budi Archo bekas menteri muda Perkapalan Sukarno.Dan seorang lagi Prof Dr Ernst Utrecht (1922-1987 ) penasihat Sukarno.Pak Budi aku temui di London, orang pelarian politik sekapal macam aku.Tahun 1965 ditangkap Suharto di penjarakan selama 12 tahun. Kemudian bebas dan mendapat suaka politik di United Kingdom (Bab Tersendiri).Prof Ernst juga ditangkap pada tahun 1965 oleh Suharto dipenjara selama dua tahun. Kemudian apabila dibebaskan mendapat suaka politik di Belanda.Prof Ernst mula aku kenal pada tahun 1974. Ini ketika Universiti Malaya mahu menubuhkan Fakulti Undang-Undang.Prof Ernst dibawa dari Amsterdam untuk menjadi tenaga pengajar Fakulti Undang-Undang di Universiti Malaya.Kedatangan Prof Ernst menjadikan rejim Suharto marah.Indonesia membantah sikap Malaysia memelihara musuh Suharto. Prof Ernst diberi tempoh 24 jam untuk meninggalkan Malaysia.Ketika itu aku setiausaha agung Persatuan Mahasiswa Universiti Malaya (PMUM).Kami membantah tetapi Prof Ernst tetap dipaksa meninggalkan Kuala Lumpur. Dia pulang ke Amsterdam.Tahun 1976 aku ke Australia sekali lagi. Aku bertemu dengan Prof Ernst.Kami sama-ama berkempen memberi pencerahan tentang politik Malaysia dan Indonesia kepada pelajar dari Malaysia, Indonesia, pelajar Asia dan juga warga Australia.Prof Ernst ini memakai dua jam tangan, di tangan kiri dan kanan.Dia lebih awal membawa fesyen dua jam tangan ini daripada Bros kumpulan pop dari London yang juga memakai dua jam tangan.“Bung… pasal apa ada dua jam?” Aku bertanya kerana hairan.“Ha ha…. satu waktu di Sydney.. satu lagi waktu di Belanda.” Aku senyum bila mendengar jawapan.Di Sydney Prof Ernst mengendalikan satu badan yang mengkaji peranan Multinational Organisation. Justeru dia rapat dengan para aktivis kiri.Aku difahamkan Prof Ernst ini rapat dengan Bung Karno.Lalu satu petang di Sydney ketika kami bersantai dan bercanda-canda sambil minum air anggur merah aku bertanya: “Sukarno ni macam mana orangnya?”“Ha ha kayak nak tahu…. satu hari di Medan…. kami ada bertemu rakyat… aku duduk di sebelah Bung Karno… dia memberi ucapan. Kemudian dia duduk. Kepala bupati pula bangun berucap.”Aku memasang telinga hendak mendengar apa terjadi.“Bung Karno merapati aku dan berbisik…. Ernst… tu.. tu… nombor dua dari kiri… aturkan.”“Apa tu?” Aku tak pasti apa yang berlaku.“Ah Bung Karno… dia ternampak anak gadis nombor dua dari kiri… kayak …ha ha hah.”Kami berdua sama-sama terbarai ketawa.Dan aku tak perlu bertanya lanjut.


16 kematian akibat Covid dicatat, kes baru lepasi 1,600

1,649 kes baru Covid-19 direkodkan semalam menjadikan jumlah keseluruhan sebanyak 5,003,557 kes.
Sebanyak 1,675 pesakit turut dilaporkan sembuh, menjadikan jumlah keseluruhan kes sembuh sebanyak 4,945,067.
Ketika ini, 21,758 kes aktif direkodkan di mana 20,243 atau 93% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,414 (6.5%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 101 kes dan 64 daripadanya memerlukan bantuan alat pernafasan.
16 lagi kes kematian dicatatkan termasuk lapan kes kematian ketika tiba di hospital menjadikan keseluruhan korban akibat wabak itu sebanyak 36,732 orang.


Hakim Mahkamah Rayuan Hamid Sultan digantung tugas

Jawatankuasa Etika Hakim (JEC) hari ini memutuskan untuk menggantung tugas Hakim Mahkamah Rayuan Hamid Sultan Abu Backer bermula semalam hingga 27 Ogos 2021.Keputusan itu dibuat dalam prosiding inkuiri tertutup di Istana Kehakiman Putrajaya petang tadi yang dipengerusikan Ketua Hakim Negara Tengku Maimun Tuan Mat.Anggota panel lain ialah Presiden Mahkamah Rayuan Rohana Yusuf, Hakim Besar Malaya Azahar Mohamed, Hakim Besar Sabah dan Sarawak Abang Iskandar Abang Hashim, Hakim Mahkamah Persekutuan Vernon Ong Lam Kiat serta dua bekas hakim Mahkamah Persekutuan iaitu Suriyadi Halim Omar dan Prasad Sandosham Abraham.Inkuiri itu diadakan bagi menyiasat dua aduan terhadap Hamid Sultan oleh hakim lain yang membabitkan penghakimannya sebagai Hakim Mahkamah Rayuan dalam kes Pendakwa Raya menentang Aluma Mark Chinonso & satu lagi serta afidavit yang disahkan beliau bagi menyokong saman pemula difailkan peguam Sangeet Kaur Deo, yang memohon beberapa deklarasi berhubung keputusan mahkamah dalam rayuan bapanya, mendiang Karpal Singh.Hamid Sultan menjadi hakim pertama yang digantung tugas selepas Akta Jawatankuasa Etika Hakim 2010 berkuat kuasa.Peguam Joy Wilson Appukuttan, yang mewakili  Hamid Sultan, memaklumkan keputusan itu semasa dihubungi Bernama hari ini.“Kami baru sahaja menerima pengesahan melalui surat bertarikh 4 Februari daripada Pengerusi JEC bahawa JEC berpuas hati bahawa aduan terbabit telah dibuktikan dan Hamid Sultan digantung tugas mulai semalam (4 Feb) hingga 27 Ogos 2021.“Saya perlu mendapatkan arahan daripada Datuk Dr Hamid Sultan berhubung tindakan selanjutnya,” kata beliau.Difahamkan, Hamid Sultan akan bersara pada Ogos ini.Seorang lagi peguam yang mewakili Hamid Sultan, T. Gunaseelan, pula berkata prosiding inkuiri itu tetap diteruskan tanpa kehadiran anak guamnya.Beliau berkata pihaknya telah memohon agar prosiding hari ini ditangguhkan kerana Hamid Sultan kurang sihat dan perlu mengamalkan penjarakan sosial memandangkan situasi pandemik Covid-19 ketika ini.“Pihak kami juga memohon penangguhan prosiding inkuiri berikutan rayuan bagi menangguhkan prosiding itu akan didengar esok di Mahkamah Rayuan.“Namun permohonan penangguhan prosiding itu tidak dibenarkan oleh anggota panel terlibat dan prosiding diteruskan,” katanya yang turut memaklumkan bahawa beliau bersama dua lagi peguam Hamid Sultan iaitu Appukuttan dan Dinesh Nandrajog kemudian membuat keputusan untuk tidak mengambil bahagian dalam prosiding itu.Pada 2 Februari lepas, Hakim Mahkamah Tinggi Mariana Yahya menolak permohonan Hamid Sultan untuk menangguhkan prosiding di hadapan JEC sementara menunggu rayuannya diputuskan oleh Mahkamah Rayuan selepas mendapati beliau gagal menunjukkan sebarang keadaan khas bagi membolehkan penangguhan dibenarkan.Pada 21 Januari lepas, Hamid Sultan gagal dalam permohonan bagi mencabar tindakan JEC menjalankan prosiding inkuiri terhadapnya secara tertutup selepas Mariana membenarkan bantahan Jabatan Peguam Negara terhadap kebenaran untuk semakan kehakiman yang dikemukakan beliau.Pada 20 Oktober tahun lepas, Hamid Sultan memfailkan permohonan itu dengan menamakan Pengerusi JEC dan JEC masing-masing sebagai responden pertama serta kedua dan memohon perintah untuk membatalkan keputusan responden seperti dalam surat responden pertama bertarikh 28 dan 29 September 2020 berhubung prosiding inkuiri secara tertutup, selain deklarasi bahawa keputusan itu tidak sah dan batal serta bercanggah dengan Perkara 5 dan 8 Perlembagaan Persekutuan.Tengku Maimun adalah Pengerusi JEC ketika ini.Hamid Sultan, dalam afidavit sokongan yang difailkan bersama semakan kehakiman itu, berkata permohonan tersebut difailkan berdasarkan keputusan responden pertama untuk menyiasat dua aduan yang dibangkitkan terhadapnya oleh hakim lain.Beliau mendakwa siasatan berhubung salah laku membabitkan hakim tidak boleh dilakukan secara tertutup kerana ia bercanggah dengan prinsip kebebasan kehakiman.


Pendaftaran vaksin Covid-19 untuk rakyat akan dibuka tak lama lagi

Pendaftaran suntikan vaksin Covid-19 akan dibuka tidak lama lagi, menjelang ketibaan kumpulan pertama vaksin di Malaysia bulan depan.Menteri Kesihatan Dr Adham Baba berkata, kerajaan mensasarkan memberi vaksin kepada 70% populasi atau 23 juta orang bagi membentuk imuniti berkelompok.Malaysia sudah membeli 25 juta dos vaksin Pfizer yang pada ketika ini merupakan satu-satunya vaksin mendapat kelulusan daripada Bahagian Regulatori Farmasi Negara (NPRA).Separuh daripada vaksin itu akan tiba pada penghujung Februari dan kerajaan mensasarkan untuk memvaksinkan 40% rakyat dengan Pfizer.Putrajaya turut menandatangani perjanjian dengan syarikat farmasi lain untuk mendapatkan vaksin Covid-19 termasuk daripada AstraZeneca, Sinovac termasuk dari Covax Facility.Dalam wawancara bersama RTM semalam Adham berkata, petugas kesihatan barisan hadapan akan menjadi yang pertama menerima vaksin, diikuti dengan kumpulan berisiko tinggi dengan penyakit kronik dan warga emas berumur 60 tahun ke atas.Sementara fasa ketiga akan meliputi orang awam berumur 18 tahun ke atas.Adham berkata matlamat imunisasi Covid-19 ialah melindungi barisan hadapan, mengurangkan kematian, membentuk imuniti berkelompok dan memutuskan rantaian jangkitan.Katanya, dalam satu tinjauan dalam talian yang dilakukan kementeriannya, 67% daripada 212,000 responden bersetuju untuk divaksinkan untuk mengekang Covid-19 dan yakin dengan keberkesanannya.Sementara 17% tidak pasti dan 16% tidak setuju untuk mengambil vaksin.“Setakat 13 Januari, kira-kira 32 juta orang di seluruh dunia disuntik vaksin Covid-19. Ini menunjukkan vaksin ini diterima masyarakat dunia.“Namun, vaksin bukanlah penyelesaian. Selepas disuntik, kita masih perlu mempratikkan norma baru,” katanya.


‘Mana kami nak pergi?’, penduduk Kampung Koskan Tambahan putus harapan

Wahidatul Ifa Daud sedang sibuk mengambil anak-anaknya dari sekolah pada hari terakhir persekolahan sebelum cuti Aidilfitri lepas.
Dalam kesibukan, suri rumah itu dikejutkan dengan satu panggilan daripada jirannya selepas beberapa orang yang tidak dikenali datang ke kampung mereka dan menampal satu notis di setiap rumah yang berpenghuni.
Notis itu, yang mengarahkan mereka mengosongkan rumah pada 2 Mei lepas menjadi igaun kepada kira-kira 12 keluarga yang menetap di Kampung Koskan Tambahan selama lebih 40 tahun.
Berbaki dua hari sebelum Syawal menjelma, ia mematikan semangat dan kemeriahan raya penduduk kampung itu.
"Kami tak beraya tahun ini. Semua berkumpul di rumah mak. Sambil beraya sambil kami berbincang apa hendak buat," kata ibu kepada empat anak itu kepada MalaysiaNow.
Pada 2 Mei, seorang pegawai mahkamah dijadualkan menguatkuasakan notis roboh.

Penduduk melihat jentolak merobohkan rumah secara berperingkat sewaktu proses pengambilan tanah Kampung Koskan Tambahan dari penduduk kampung di Serendah, Rawang.

Hampir semua penduduk yang bekerja mengambil cuti bagi berdepan dengan pegawai tersebut.
Mereka bersedia dengan sepanduk untuk menyatakan ketidakpuasan hati mereka.
Anak-anak mereka juga terpaksa ponteng hari pertama persekolahan sesudah musim perayaan, sebagai langkah persediaan sekiranya mimpi buruk mereka menjadi realiti.
Namun pada hari itu, tiada kelibat mana-mana pegawai yang datang ke kampung.
Jangkaan mereka, pegawai itu hanya akan datang sehari atau beberapa hari selepas itu, apabila perhatian media dan aktivis tidak lagi tertoleh kepada kampung tersebut.
Kampung Koskan Tambahan terletak di antara Lebuh Raya Utara Selatan (Plus) dan sebatang sungai.
Jalan masuknya hanya satu laluan yang kecil.

Antara sepanduk yang digantung oleh penduduk di laluan masuk Kampung Koskan Tambahan ketika proses pengambilan tanah di Serendah, Rawang, 3 Mei.

Sebidang tanah bersebelahan kampung itu telah diratakan oleh pemaju untuk tujuan pembangunan.
Lot itu menjadi pertikaian antara penduduk yang memohon geran tanah seawal 2006 namun mereka diberitahu, lot yang dipohon merupakan rizab sungai.
Pegawai kerajaan Selangor dalam satu kenyataan berkata, pemilikan itu dimaklumkan telah dikesan sejak 1890 sebelum dijual pada sebuah syarikat swasta pada 1991.
Sebahagian penduduk sudah pun bersetuju dengan wang yang diberikan oleh pihak tertentu untuk meninggalkan rumah mereka.
Namun pada penduduk kampung, ia ibarat penyelesaian “bawah meja” kerana tidak disertai hitam putih kepada mereka.
Salah seorang penduduk, Mohd Nizam Md Kasim menghantar memorandum penduduk kampung itu kepada Menteri Besar Amirudin Shari semasa satu program Aidilfitri baru-baru ini, sebagai usaha menyelamatkan perkampungan yang didiaminya sejak kecil itu.
Nizam berkata, sehingga 2 Mei lepas, tiada satu pemimpin politik utama yang datang meraih undi mereka semasa pilihan raya lepas datang menunjuk muka kepada penduduk kampung.
Namun mereka masih tiada tempat berteduh.

Seorang penduduk melihat jentolak merobohkan rumah secara berperingkat sewaktu proses pengambilan tanah Kampung Koskan Tambahan dari penduduk kampung di Serendah, Rawang, 3 Mei.

Mohd Saufi Md Kasim, suami kepada Wahida merancang untuk mengubahsuai sedikit rumahnya.
Barang dan peralatan sudah dibeli namun impiannya tidak kesampaian.
"Kami bukan berdegil, tapi mana kami hendak pergi? Kalau ada hitam putih Rumah Selangorku akan diberikan, ada nama kami (dalam geran rumah), okay lah," katanya.
Dan igauan mereka menjadi realiti. Pada 3 Mei, jentolak datang merobohkan rumah-rumah yang sudah tidak berpenghuni.
Bekalan elektrik diputuskan.
Baki penduduk diberi masa sehingga 11 Mei untuk tinggalkan kampung.
Wahidatul dan semua penduduk keluarga hanya mampu melihat ketika jentolak mula merobohkan satu persatu rumah di Kampung Koskan Tambahan.


Angka kes sembuh terus atasi kes baru Covid-19

Malaysia mencatatkan 1,275 kes baru Covid-19 hari ini menjadikan kes keseluruhan penularan dalam negara berjumlah 339,443.Negara juga mencatat sebanyak 1,509 kes sembuh menjadikan jumlah keseluruhan kes sembuh meningkat kepada 323,935.Selain itu, Selangor masih menjadi negeri yang paling tinggi mencatat kes harian dengan 478 kes dicatat hari ini.Ia kemudian disusuli Sarawak (213), dan Johor (120).Hanya Wilayah Persekutuan Labuan, Pahang, Perlis, Putrajaya dan Terengganu sahaja yang mencatatkan kes satu digit hari ini.Kes aktif dengan kebolehjangkitan pula kini berjumlah 14,269.Daripada jumlah itu 161 pesakit ditempatkan di Unit Rawatan Rapi termasuk 70 orang memerlukan bantuan alat pernafasan.Malaysia turut mencatat 1 lagi korban akibat Covid-19, menjadikan jumlah mangsa yang maut meningkat kepada 1,249 orang.


Kawalan rentas daerah di Sabah mulai 3 Oktober

Kerajaan akan melaksanakan Kawalan Rentas Daerah di seluruh Sabah mulai 12.01 tengah malam 3 hingga 16 Oktober.Menteri Kanan (Keselamatan) Ismail Sabri Yaakob bagaimanapun berkata perkhidmatan perlu seperti bekalan makanan, perubatan, keselamatan dan lain-lain dibenarkan untuk melakukan perjalanan rentas daerah.“Sepanjang tempoh ini, mereka yang sedang dikuarantin dan akan tamat tempoh kuarantin dibenarkan pulang ke daerah masing-masing atau pulang ke Semenanjung, Sarawak dan Labuan,” katanya dalam kenyataan mengenai perkembangan Perintah Kawalan Pergerakan Pemulihan (PKPP), hari ini.Menurut Ismail Sabri, Perintah Kawalan Pergerakan Diperketatkan Bersasar (PKPDB) di empat daerah iaitu Tawau, Lahad Datu, Kunak dan Semporna yang diumumkan sebelum ini, kekal berkuat kuasa seperti biasa.Katanya sebarang maklumat lanjut akan dimaklumkan oleh kerajaan negeri Sabah melalui Jawatankuasa Bencana Alam Covid Sabah yang dipengerusikan setiausaha kerajaan negeri.Sementara itu, Ismail Sabri berkata Kementerian Kesihatan (KKM) tidak pernah menyiarkan nama individu yang positif Covid-19 kerana perkara tersebut tertakluk di bawah Akta Perlindungan Data Peribadi, dan mana-mana pihak yang mengeluarkan nama individu dijangkiti wabak berkenaan boleh dikenakan tindakan undang-undang.“Begitu juga dengan arahan kuarantin 14 hari yang hanya KKM sahaja boleh mengeluarkan surat pengesahan kepada setiap individu sama ada mempunyai kontak rapat dengan individu positif Covid-19 atau yang mempunyai gejala.“KKM akan memaklumkan mengenai kuarantin 14 hari melalui surat yang akan dihantar kepada mereka yang terlibat,” katanya.Justeru, beliau mengingatkan orang ramai supaya tidak terpengaruh dan tidak menjadi penyebar berita palsu kerana perkara itu boleh menyebabkan kebimbangan dalam kalangan masyarakat.Dalam pada itu, Ismail Sabri berkata Polis Diraja Malaysia (PDRM) menahan 98 individu kerana ingkar arahan PKP semalam dengan 95 dikompaun dan tiga lagi direman, melibatkan kesalahan seperti penjarakan fizikal, tidak memakai pelitup muka dan gagal lunas caj kuarantin.Menerusi Operasi Benteng bagi mengawal sempadan negara, beliau berkata 59 pendatang tanpa izin ditangkap, selain tiga kenderaan darat dan sebuah bot turut dirampas.Mengenai kuarantin wajib, 38,321 individu pulang ke tanah air sejak 24 Julai hingga 30 Sept dan ditempatkan di 66 hotel dan 11 premis termasuk institut latihan awam (ILA) dan institusi pengajian swasta.Katanya daripada jumlah itu, 8,698 individu sedang menjalani kuarantin wajib manakala 106 lagi dihantar ke hospital untuk rawatan, selain 29,517 individu telah didiscaj dan dibenarkan pulang.


Tiga kali rakam

Akhirnya berita baik yang aku akan berlakon dengan David Jason a.k.a Del Boy menjadi fakta.Maria gadis dari Finland kini bersetuju untuk menjahitkan aku sehelai baju kemeja untuk dipakai ketika berlakon.Pagi Sabtu aku dan Maria mengambil kereta api bawah tanah untuk ke Dalston Market di Hackney.Aku tidak tahu sangat pasar ini.Maria memperkenalkan aku dengan pasar ini.Minah ini arif dengan pasar ini kerana dia sering membeli kain dan fabrik.“Hei Maria how are you? Long time no see.”Lelaki muda penjual kain menyambut Maria ketika kami di hadapan gerai.“Hameed….. Isham…from Malaysia… Hameed where are you from?”Maria memperkenalkan aku dengan Hameed.“You forget? How come? Me from Afghanistan. Me? Kabul Boy.”Hameed memberi penjelasan.Aku mula membelek-belek kain untuk sehelai baju.Aku cari yang berbunga-bunga.Berlakon sebagai wartawan yang tiada uniform rasmi.Aku mahu dilihat seperti aku di Kuala Lumpur, bumi tropika.“My price is cheap. Yes.. that one is good.. yes that is good too. Yes.. yes .. that one very good…my shop all good… all cheap.”Hameed membawa budaya bazar Kabul.“You will look sugar. Sweet darling on that shirt.”Kata penutup dari Hameed setelah aku memilih kain yang akan di potong sebagai baju.Kembali dari Dalston Market, Maria mengukur badan aku.Sehelai baju berbunga cerah bermotifkan bumi tropika.Aku tidak risau dengan baju kain kapas potongan Hawaii dipakai masa musim sejuk.Ini kerana semua penggambaran akan dijalankan dalam studio BBC Television Center, White City.Dua hari kemudian, aku menerima surat mengatakan tarikh penggambaran ditunda.Ada “talent” kena serang flu.Tidak dinyatakan siapa.Seminggu kemudian satu lagi surat sampai.Kali ini tarikh baru bersama cek bayaran.Aku merasa pelik.Aku belum membuat apa-apa lagi. Tapi dibayar.“Tony, why they paid me before the shoot?”Aku bertanya kepada Tony yang mungkin dapat memberikan pencerahan.“That’s the power of Equity, the union.” Jawapan Tony.Lalu Tony menerangkan kepada aku tentang kesatuan pekerja filem dan TV di United Kingdom.Semua sosok yang dilamar dan diambil berlakon di TV atau untuk filem wajib menjadi ahli The Actors Equity Association (AEA).Nama popularnya Equity.Tanpa menjadi ahli Equity tiada sesiapa boleh mendapat kerja.Menjadi ahli kesatuan dahulu baru boleh melamar kerja.Untuk mendapat dan menjadi ahli Equity wajib pernah berlakon di pentas untuk sekian-sekian jam dan membawa watak ini dan itu.Atau ada pengalaman berlakon di kelab atau pentas drama di kampung dan pekan kecil.Pengalaman berlakon di luar kota atau di pinggir kota London ini wajib.Pengalaman ini penting sebelum diterima untuk menjadi ahli Equity untuk berlakon di panggung arus perdana di West End, London.Sistem Equity kesatuan pelakon United Kingdom ini sama seperti sistem mendapat lesen memandu pesawat Boeing 747.Pilot wajib telah memandu berapa ratus jam kapal terbang berkipas sebelum beralih ke kapal terbang jet.“But Tony.. I’ve not a Equity…not a member.”Aku menerangkan aku bukan ahli kesatuan pelakon.“BBC needs you…there’s no Malaysian actor in London.”Mengikut Tony aku dapat berlakon dalam produksi BBC kerana tiada pelakon Malaysia di London.“They paid you because they’ve booked you on that date.” Tony menambah.Baru aku faham mengapa belum bekerja lagi aku dibayar.Ini perjanjian dengan Equity.Kalau ada tarikh dan pengembaraan batal, pihak produksi wajib membayar pelakon.“Equity for actors and talents. ACTT for workers behind the scene. Like us when we graduated from PCL.”Tony memberi penjelasan tentang Association for Cinematograph and Theatre Union (ACTT).Tentang ACTT ini aku dah lama tahu.Di United Kingdom, sekolah filem aku adalah antara tiga sekolah filem yang mendapat pengiktirafan dari ACTT.Kini, aku semakin sedar tentang peranan hebat kesatuan sekerja.Dan bagaimana aku yang bukan ahli pun mendapat bayaran dua kali untuk satu lakonan.Skrip dan jadual sampai.Aku tak banyak bercakap tapi wajib berada dalam banyak babak.Aku diperlukan menjadi Pak Sibuk sebagai wartawan tempatan yang cuba menemuibual emak dan ayah dua anak muda Inggeris yang akan digantung mati kerana kes dadah.Nama pengarah, penerbit dan pelakon ada sama.Aku tak kenal mereka ini.Yang aku kenal hanya Del Boy a.k.a David Jason.Sosok ini adalah pelakon komedi yang paling “hot” ketika itu.Di dalam pub sebut sahaja nama Del Boy, atau mengajuk cara Del Boy bercakap akan menjadi bahan ketawa.Siri komedi Only Fools and Horses lakonan utama Del Boy sudah masuk tahun kelapan.Masih mendapat sambutan jutaan penonton.Terus menaiki tangga carta teratas jumlah penonton.Berlakon?Bukan satu yang baru untuk aku.Ketika di PCL aku selalu berlakon.Bila kami buat latihan filem, aku ada berlakon watak ini dan watak itu untuk membantu produksi kawan-kawan.Kami tolong menolong.Penggambaran di PCL memakai filem 16mm dan video.Tapi dengan pelakon ternama seperti David Jason? Belum pernah.“Have a great laugh Isham. When you see Del Boy, sent my regards.”Kata-kata semangat dari Tony.Hujung minggu sebelum hari penggambaran salji turun.Untuk aku ini cuaca malang.Aku tidak suka pada musim sejuk.Wajib pakai seluar dalam.Wajib ada jaket tebal.Wajib ada stoking.Untuk aku semua ini leceh lagi remeh.Setiap kali musim sejuk sampai, aku teringat akan Jelebu yang sentiasa panas.Pagi itu aku bangun jam 5 pagi.Jam 7 pagi mengikut jadual aku wajib ke bilik solekan.Aku membawa baju Hawaii aku dalam beg plastik.Menuju ke stesen kereta api.Lalu aku berfikir: jam 7 pagi wajib masuk bilik solekan?Mustahil.Bergerak jam 6 pagi dalam cuaca buruk musim sejuk.Salji sedang cair dan jalan berlecak lagi sejuk.Terlintas dalam kepala aku: apakah David Jason mendapat jadual “shoot” yang sama?Apakah David Jason akan sampai ke bilik solekan pada jam 7 pagi?Dalam kesejukan menapak ke stesen kereta api, sikap Melayu aku meresap kembali.Disiplin tentang masa yang diajar oleh cikgu Mat Salleh di PCL meresap hilang.Sikap Melayu aku berkata mustahil pelakon besar seperti David Jason akan sampai ke bilik solekan jam 6.30 pagi yang basah lagi sejuk.Melintas jam 7 aku sampai studio BBC.Aku menapak dan masuk ke studio.Wow! Aku terperanjat besar bila melintas di hadapan bilik solekan yang berdinding kaca.Di tengah bilik ada seperti kerusi kedai gunting.Nah! Tersandar di atas kerusi ialah Del Boy.Ertinya Del Boy sampai pada waktu yang ditetapkan.Hanya aku budak kampung yang bukan bintang besar datang agak lewat.Ini pengajaran untuk aku.Dari sini aku mendapat ilmu disiplin masa.Kamu tuan ke, kamu Datuk ke, atau kamu Baginda Queen ke, masa tetap masa yang wajib dipatuhi.Kini budaya masa aku bukan lagi budaya masa Melayu.Setiap kali aku ada temu janji, aku akan teringat akan babak pagi yang amat sejuk ketika aku menapak ke White City studio BBC.Apa yang David Jason ajar pada aku tidak akan dilupakan.Aku masuk ke studio utama.Ada dua bahagian.Satu rupa bentuk ruang tamu sebuah hotel empat bintang.Satu lagi kafe di sebelah ruang tamu.Di satu kawasan ada rupa bentuk bilik hotel.Di satu kawasan lagi bilik penjara.Semuanya direka untuk tujuan penggambaran.Termasuk lift untuk tetamu hotel keluar masuk.Aku tergamam.Sebagai pelajar filem, ada ilmu yang aku pelajari.Aku lihat ruang tamu ini direka seperti ruang tamu hotel di Kuala Lumpur.Dengan bunga keladi, dedaun hijau dan pokok pisang.Di mana semua ini didapatkan aku tidak tahu.Set reka bentuk Amongst the Barbarians ini meyakinkan aku.Aku terasa diri aku sedang berada di Pulau Pinang.Drama yang sedang difilemkan berlaku di hotel dan penjara di Pulau Pinang.Penjara!Ha ha cukup meyakinkan aku.Ini sebelum aku meninggalkan Malaysia, aku sendiri pernah masuk lokap dan masuk Penjara Air Molek di Johor Bahru.Paling mengejutkan aku ialah Pak Guard, seorang Benggali berjanggut berserban dengan pakaian seragam penjara Malaysia.Mengingatkan aku kepada Penjara Air Molek.Kerja seni Mat Salleh ini cukup teliti.Pengarah filem ini seorang wanita bernama Jane Howell.Skrip teater asal ditulis oleh Micheal Wall.Dan Penerbit ialah Richard Langridge.Pasukan produksi ini duduk sekumpulan.Kami pelakon duduk di sekumpulan lain.Teh, kopi dan makanan disediakan.Selain wartawan tempatan ada juga wartawan Inggeris.Juga seorang anak muda Cina yang berlakon sebagai bell boy.Hari pertama kami hanya diperlukan sebagai watak latar, “Pak Sibuk” dalam kafe.Tiba-tiba juru kamera agak kelam kabut dengan tali wayar yang bersimpang siur.Filem ini menggunakan teknik video.“Darling… we are not going to stay here all day long.”Suara pengarah filem yang aku dengar.Bunyinya agak marah dan memperli jurukamera.Ini sekali sahaja aku dengar, suara yang agak meninggi.Hari ke dua penggambaran dalam penjara.Kami hanya di tepi set.Aku membuka mata untuk melihat dan mempelajari cara dan teknik penggambaran.Aku perhatikan semua pelakon sudah hafal skrip mereka.Pasukan pengarah duduk di belakang bilik set memerhatikan pasukan teknikal menjalankan tugas.Semua berjalan rapi dan tuntas.Aku pelajar filem memerhatikan cara Mat Salleh atau cara BBC membuat kerja.Budaya filem dan video datang dari mereka, justeru teknik yang afdal juga dikumpul dan dibukukan hasil pengalaman mereka.Hari ketiga, hari ini aku wajib bersuara untuk difilemkan.Sebelum babak aku dirakam ada babak atas katil.Antara si ibu yang anak akan mati digantung sedang “bercengkerama” atas katil dengan budak bar.Watak budak bar ini dimainkan oleh pelakon keturunan Indonesia dari Amsterdam.Sebelum babak aku dirakam aku teringat ketika di Universiti Malaya aku mendengar kesah klasik penggambaran filem: Si Mamat ini menghafal skripnya.Watak Mamat ini menyambut tamu dan bersalaman sambil berkata: Apa khabar Cik Bakar? Ketika penggambaran filem dijalankan kerana gopoh dan darah gemuruh yang keluar dari mulutnya: Apa Bakar Cik Khabar?Babak lakonan aku berjalan dalam ruang tamu hotel, David Jason yang menjadi ayah keluar dari lift. Aku sebagai wartawan tempatan akan bertanya: “Any news from the lawyer?”Sebelum babak ini dirakam aku dengan budak Cina Bell Boy bersembang tentang David Jason.Budak Cina ini juga peminat Del Boy.Babak aku ini bermula dengan George, si ayah yang dimainkan oleh David Jason keluar dari lift dengan Bell Boy berdiri di pintu lift.Aku dari hadapan datang ke arah si ayah.Ketika aku memandang kepada George, si Bell Boy menjelirkan lidahnya ke arah aku.Bell Boy membuat perangai ini kerana dia di luar sasaran kamera. Aku ketawa. Rakaman gagal.Rakaman kali kedua juga gagal.Ini kerana dalam kepala aku yang aku pandang bukan George tapi Del Boy dan Rodney adiknya.Only Fools and Horses berlegar dalam kepala aku.Kali ketiga rakaman berjalan.Kali ini aku menghayati David Jason sebagai George, si ayah yang anaknya akan di gantung mati.Del Boy tidak wujud lagi. Aku menjadi wartawan yang ingin tahu apa yang berlaku.Rakaman kali ketiga berjaya.Aku menarik nafas panjang dan terus berjalan ke arah Bell Boy yang kini menunjukkan ibu jarinya kerana aku berjaya.“Del Boy is now George. Don’t fuck around.”Kami sama-sama ketawa.Epilog 1:David Jason lahir pada tahun 1940.Pada tahun 2006, beliau dinobatkan sebagai salah seorang dari 50 bintang TV yang tersohor di United Kingdom.Watak Derek Del Boy Trotter menjadi sejarah komedi.Pada tahun 2005 David Jason dianugerahkan darjah kebesaran “Sir” oleh Baginda Queen Elizebeth kerana khidmatnya dalam dunia seni pentas TV dan filem.George dalam Amongst the Barbarians adalah watak pertama yang bukan komedi dilakonkan oleh Sir David Jason.Epilog 2:Pada 14 April 1993, Arwah Salleh Ben Joned menulis tentang Amongst the Barbarians.Untuk aku ini adalah tulisan yang paling tepat tentang teater garapan Micheal Wall.Salleh faham akan makna dan tanda dalam teater ini.Salleh tahu yang dimaksudkan sebagai “barbarians – orang liar tanpa tamadun” bukan anak bumi Tanah Melayu.Barbarians yang dimaksudkan ialah satu keluarga Mat Salleh yang datang ke Pulau Pinang ketika menghadapi hari-hari akhir menziarahi anak mereka yang akan digantung mati kerana kes dadah.Amongst the Barbarians juga adalah rakaman budaya di zaman Perdana Menteri Magaret Thatcher.Dua anak muda yang digantung mati adalah manifestasi dari dasar “cepat kaya – loads of money” dan budaya Yuppies ketika itu.Drama ini adalah rakaman sejarah budaya zaman Thatcher yang aku sendiri sama bergelumang di dalamnya di London.Epilog 3:Pada tahun 2008, aku dipelawa oleh stesen TV Astro untuk terlibat dalam skrip realiti TV siri Anak Wayang.Tugas aku ialah menterjemah dan membudaya Melayukan skrip “opera sabun” dari Mexico.Drama sambung bersambung ini dipanggil “Kecuali Cinta Mu”.Kali pertama pasukan skrip bertemu aku mendengar taklimat dari seorang lelaki Inggeris yang pernah bekerja dalam bidang TV di United Kingdom.“My introduction to Malaysia was through a film called Amongst the Barbarians in 1990.”Sosok Inggeris yang kini bekerja dengan Astro ialah Richard Langbridge penerbit filem yang aku berlakon di BBC London.Kali ini kami bertemu betul-betul di bumi tropika Equine Park Seri Kembangan di ibu pejabat bahagian kreatif Astro.Pokok keladi dan pisang bukan props tapi tanaman asal Tanah Melayu.Epilog 4:Dua kali aku dibayar kerana terlibat dalam kes dadah.Kali pertama aku menjadi penterjemah untuk Salim dan Bo Ah Ha yang ditangkap di lapangan terbang Heathrow kerana cuba menyeludup dadah.Kali kedua aku dibayar dua kali kerana berlakon menjadi wartawan Malaysia dalam kes dua anak muda yang digantung mati di Malaysia.Epilog 5:Amongst the Barbarians ditayangkan oleh BBC 2 pada jam 9 malam Rabu, 11 Julai 1990.Aku tidak menonton filem ini kerana malam Rabu aku bekerja di Garuda Restoran.Amongst the Barbarians masih boleh dilihat di YouTube.Tapi aku tak sanggup melihat baju jahitan Maria yang kini hanya menjadi ingatan.


Najib, anak dapat tangguh bayar tunggakan cukai lebih RM1.7 bilion

Bekas perdana menteri, Najib Razak dan anaknya, Mohd Nazifuddin mendapat penangguhan membayar tunggakan cukai pendapatan masing-masing berjumlah RM1.69 bilion dan RM37.6 juta kepada Lembaga Hasil Dalam Negeri (LHDN) selepas hakim Mahkamah Rayuan membenarkan penangguhan tersebut selepas mendapati terdapat keadaan istimewa, lapor Utusan Malaysia.Panel tiga hakim diketuai Azizah Nawawi dan bersidang bersama-sama Che Mohd Ruzima Ghazali serta Gunalan Muniandy sebulat suara membenarkan permohonan Najib dan Nazifuddin bagi membolehkan mereka merayu terhadap keputusan mahkamah terdahulu yang menolak rayuan berhubung penghakiman terus yang diperoleh kerajaan Malaysia melalui LHDN bagi mendapatkan semula tunggakan cukai mereka berdua.Permohonan bagi mendapatkan kebenaran merayu di Mahkamah Persekutuan ditetapkan untuk pengurusan pada minggu hadapan.Pada 25 Jun 2019, kerajaan melalui LHDN memfailkan tuntutan terhadap Najib bernilai lebih 1.69 bilion Ringgit, termasuk kadar faedah 5% setahun bermula daripada tarikh penghakiman serta kos dan relif lain.Ekoran itu, pada 22 Julai tahun lalu, Mahkamah Tinggi memutuskan bahawa Najib perlu membayar tunggakan cukai cukai tersebut kepada kerajaan Malaysia melalui sebuah penghakiman ringkas yang dimohon LHDN.Pada 14 Jun, hakim Ahmad Bache menolak permohonan Najib untuk pengangguhan pelaksanaan tuntutan cukai tersebut mengekalkan hukuman Mahkamah Tinggi selain turut mengenakan kos mahkamah sebanyak RM15 ribu kepada defendan.Pada 31 Mei lalu, Najib memohon untuk membatalkan notis muflis yang dikeluarkan LHDN pada 4 Februari, mendakwa ia berniat jahat, menindas dan salah guna proses mahkamah.April lalu, Najib menyifatkan notis muflis Lembaga Hasil Dalam Negeri (LHDN) yang diserahkan kepadanya bagai “menabur garam ke luka ketidakadilan yang masih berdarah”, dan beliau menjadi “mangsa ketidakadilan”.“Biarpun sebagai perdana menteri, saya sentiasa membayar cukai pendapatan tanpa gagal tetapi cukai zalim berjumlah RM1.74 bilion (naik lagi dengan penalti RM46 juta sejak tahun lepas) ini adalah pentaksiran tambahan dan penalti yang tidak munasabah,” katanya.


Subsektor di negeri Fasa 2 PPN dibenar beroperasi

Semua subsektor perdagangan dan pengedaran di negeri-negeri Fasa Dua Pelan Pemulihan Negara (PPN) dibenarkan beroperasi semula walaupun belum mencapai tahap imunisasi lengkap 50% populasi dewasa.Kementerian Perdagangan Dalam Negeri dan Hal Ehwal Pengguna (KPDNHEP) dalam satu kenyataan hari ini berkata negeri terbabit adalah Kelantan, Terengganu, Pahang, Perak, Pulau Pinang dan Sabah.“Pemain industri dan pemilik premis boleh beroperasi tanpa perlu menunggu kelulusan daripada KPDNHEP. Semua bukti permohonan melalui CIMS (Centralised Information Management System) hendaklah disimpan untuk dijadikan bukti apabila diperlukan,” menurut kenyataan itu.Pemilik premis perlu membuat permohonan kebenaran beroperasi melalui sistem Centralised Information Management System (CIMS) di pautan https://notification.miti.gov.my/login.Pada Ahad lepas, kerajaan membenarkan 11 jenis aktiviti ekonomi dalam sektor perdagangan dan pengedaran kembali beroperasi berkuat kuasa 16 Ogos (Isnin).Antara aktiviti ekonomi berkenaan adalah kedai barang fotografi dan perkhidmatan fotografi; kedai barangan terpakai; kedai bunga dan nurseri; kedai kraftangan dan cenderahati; kedai antik; kedai alat permainan; kedai permaidani serta kedai kandungan kreatif dan peralatan industri kreatif.Menurut KPDNHEP, semua syarikat terbabit tidak perlu mengemukakan maklumat pekerja yang telah lengkap menerima suntikan vaksin Covid-19.KPDNHEP menegaskan pemilik premis yang tersenarai dalam perniagaan boleh beroperasi semula perlu memastikan pelanggan yang memasuki premis menunjukkan sijil digital vaksinasi Covid-19 bagi membuktikan individu berkenaan telah menerima vaksinasi lengkap.Menurut KPDNHEP, bagi vaksin Pfizer-BioNTech, AstraZeneca dan Sinovac, individu berkenaan perlu melepasi hari ke-14 dari tarikh suntikan dos kedua, manakala bagi vaksin yang hanya memerlukan satu dos suntikan seperti Johnson&Johnson dan CanSino pula perlu melepasi hari ke-28 dari tarikh suntikan.—-


Undang-undang tanda harga mesti dikuatkuasakan

Persatuan Pengguna Pulau Pinang (CAP) menggesa Kementerian Perdagangan Dalam Negeri dan Hal Ehwal Pengguna (KPDNHEP) menguatkuasakan Akta Kawalan Harga 1946 Pindaan 1973, Seksyen 8 (1) yang menuntut peniaga mempamerkan tanda harga pada barangan yang dimaksudkan untuk dijual.Tinjauan berulang kami di sekitar Pulau Pinang menunjukkan bahawa ramai peniaga terutamanya gerai makan dan restoran secara terang-terangan melanggar Akta Kawalan Harga.Pesalah utama adalah gerai di mana harga makanan dan minuman yang dijual oleh gerai ini tidak mempunyai senarai harga yang dipamerkan.Kadang-kadang mereka mempamerkan senarai harga yang ditulis sepenuhnya dalam bahasa Cina.Kedua dalam senarai pesalah ialah restoran yang tidak mengemas kini senarai harga mereka.Banyak kedai makanan mempunyai senarai harga mereka yang terletak agak jauh dari tempat makanan yang diletakkan.Oleh sebab itu, amat sukar bagi pelanggan untuk mengetahui harga makanan yang diletakkan di tempatnya dengan yang ada di pinggannya dan selalunya harganya melebihi belanjawannya.Lebih-lebih lagi pada masa sekarang dengan kenaikan mendadak harga makanan.Secara amnya, pengguna sering dikenakan bayaran yang berlebihan dalam kes ini dan mereka tidak mempunyai senarai harga untuk dipertikaikan serta untuk berhujah mengenai bayaran pada bil mereka.Menurut Akta itu, penjual bertanggungjawab untuk memaklumkan kepada pembeli mengenai harga dan kekurangan penguatkuasaan telah menghalang keberkesanan undang-undang ini.Sehubungan itu, CAP menggesa KPDNHEP untuk menjalankan pemeriksaan di seluruh negara dan menguatkuasakan undang-undang dengan tegas mengikut Seksyen 8(1) Akta Kawalan Harga 1946 Pindaan 1973.Mereka yang didapati bersalah perlu diambil tindakan dengan segera.Mohideen Abdul Kader adalah presiden Persatuan Pengguna-Pengguna Pulau Pinang (CAP).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Ibu bapa bersesak di pejabat pendidikan untuk proses pertukaran sekolah anak

Ketiadaan sistem dalam talian bagi membolehkan permohonan pertukaran sekolah yang ditetapkan untuk pelajar mendaftar masuk ke sekolah menengah tahun ini menyebabkan beratus-ratus ibu bapa hadir secara fizikal untuk menyelesaikan proses tersebut, sehingga memaksa mereka beratur panjang di luar beberapa pejabat pendidikan daerah (PPD).Beberapa ibu bapa mengatakan mereka diminta untuk hadir bagi mendapatkan cop pengesahan dari PPD, sebelum akhir bulan ini untuk memindahkan anak-anak mereka ke sekolah pilihan masing-masing.Kebanyakan ibu bapa yang ditemui MalaysiaNow mengatakan proses yang digunakan tahun ini amat menyusahkan.Mereka bukan sahaja perlu mendapatkan pengesahan dari sekolah menengah pilihan masing-masing untuk menempat anak mereka – yang boleh memakan masa sehingga dua hari – tetapi mereka juga dikehendaki membawa salinan dokumen peribadi untuk disahkan di PPD.Tinjauan MalaysiaNow di PPD Petaling Perdana di Shah Alam, Khamis lepas mendapati ramai ibu bapa terpaksa menunggu berjam-jam bagi melakukan pengesahan dokumen mereka.Malathi Palaniappan tiba seawal pukul 9 pagi untuk mendapatkan nombor giliran, dan hanya diberitahu pada tengah hari yang PPD kehabisan nombor giliran untuk sesi pagi.“Dia orang bagi nombor sehingga 250, dan pada 12.30 tengah hari disuruh balik dan datang semula pukul 2 petang,” kata ibu berusia 40 tahun itu, yang mahu menukarkan anaknya dari sekolah menengah di Seksyen 24 ke Seksyen 2, Shah Alam kepada MalaysiaNow.Dia meluahkan rasa pelik apabila diberitahu mereka perlu membawa borang sama yang sudah diisi dan dihantar secara dalam talian.“Sebelum kita datang sini dia orang suruh mohon dalam talian tapi tak tau apa jadi selepas itu suruh juga datang sini. Apa yang pelik borang yang sama kita isi dalam talian, juga kita kena isi ‘by-hand’ dan hantar di sini.”Seorang lagi ibu bapa yang ditemui, Cheong Kong Chen, 43, mengatakan dia tidak faham mengapa dokumen itu perlu disahkan sedangkan pihak sekolah meluluskan pemindahan tersebut.“Saya hairan kita semua datang hanya mahu mendapatkan cop, tapi itu pun ambil masa terlalu lama,” katanya.Pada tahun-tahun sebelum ini, permohonan pertukaran boleh dilakukan secara dalam talian dan diproses pihak sekolah, dengan ibu bapa dan penjaga hanya diminta untuk menyerahkan dokumen kepada sekolah selepas mendapat pengesahan daripada pesuruhjaya sumpah atau penghulu di tempat masing-masing.Dokumen yang diperlukan termasuk surat penempatan Tingkatan 1, sijil kelahiran murid, slip keputusan Ujian Pencapaian Sekolah Rendah (UPSR) serta salinan kad pengenalan ibu bapa dan anak.Terdapat dalam kalangan ibu bapa menyuarakan kebimbangan mengenai prosedur operasi standard (SOP) Covid-19 seperti penjarakan sosial, yang dilihat sukar untuk dipatuhi.“Kamu tengok semua orang bersesak di sini, mana ada penjarakan fizikal?” kata salah seorang ibu bapa.Gambar-gambar barisan panjang yang dirakam MalaysiaNow dipanjangkan kepada Unit Komunikasi Korporat Kementerian Pendidikan (KPM), dan juga setiausaha akhbar menteri. Setakat ini belum ada sebarang maklum balas mengenainya.Ibu bapa yang hadir ke Pejabat Pendidikan Daerah Petaling Perdana bertanyakan sesuatu kepada pengawal keselamatan selepas mereka diminta hadir semula pukul 2 petang.Bagaimanapun, Menteri Pendidikan Radzi Jidin sebelum ini melakukan lawatan mengejut ke PPD di Klang, tetapi situasi di sana lebih terkawal kerana ibu bapa dibenarkan berada dalam kawasan pejabat di bawah bumbung malah turut disediakan kerusi sambil menunggu giliran.“KPM komited kepada usaha untuk meningkatkan kualiti penyampaian perkhidmatan kepada semua pihak. Yakinlah kami akan terus berusaha untuk melakukan yang terbaik bagi memperkasakan Pendidikan negara,” ciap Radzi di Twitter.Namun, sehingga kini belum ada jawapan diberikan kenapa permohonan pertukaran sekolah memerlukan ibu bapa dan penjaga perlu hadir secara fizikal.Bagi seorang ibu Mimi Ismail, 39, dia tidak mempunyai pilihan selain terpaksa berhimpit-himpit bersama-sama ibu bapa lain yang beratur di luar PPD di Shah Alam.Katanya walaupun permohonan dibuka sehingga 20 Januari, banyak sekolah sudah penuh.“Jika kami datang lambat sudah pasti sekolah tersebut akan penuh dan anak saya tidak akan dapat bersekolah di sekolah pilihan saya dan suami,” katanya.Pelajar sekolah rendah termasuk Tingkatan Satu, Empat, Lima dan Enam akan memulakan sesi persekolahan pada 20 Januari, selepas sekolah di seluruh negara ditutup pada 9 November berikutan lonjakan kes Covid-19.Sementara itu, pelajar Tingakan Dua dan Tiga akan memulakan kelas fizikal pada 8 Mac.


Peniaga rempah ratus Sarawak enggan kibarkan ‘bendera putih’

Sepanjang jalan tertua di Kuching, Sarawak, barisan kedai-kedai yang sudah berdekad lamanya masih teguh berdiri.Tahun bersilih ganti, kedai-kedai itu menyaksikan pelbagai jenis pelanggan masuk dan keluar untuk membeli barangan istimewa mereka: rempah ratus dan herba, ramuan penting sajian tempatan yang terkenal di negeri itu.Namun, tahun lalu menjadikan semua hal berubah, pandemik Covid-19 terus menjejaskan perniagaan sekali gus rakus menelan perniagaan di seluruh negara.Sarawak turut terkesan dengan situasi tersebut. Negeri itu merekodkan kes harian tertinggi sejak beberapa hari lalu.Perniagaan rempah ratus di Jalan Gambir, Kuching sudah bertahan sejak beberapa dekad lalu, namun Covid-19 memberi tamparan besar kepada perniagaan warisan keluarga itu di sana.Dengan pelaksanaan larangan rentas negeri yang terus dikekalkan, kedai-kedai lama di Jalan Gambir berjuang habis-habisan untuk terus menjalankan operasi.Peniaga-peniaga yang berada di kawasan tersebut memberitahu MalaysiaNow perniagaan mereka sedikit pulih ketika perintah kawalan pergerakan (PKP) bertukar status kepada PKP bersyarat di negeri itu pada awal Mac lalu.Namun pendapatan kecil yang mereka dapat itu akan mungkin akan berakhir dengan larangan bazar Ramadan di Sarawak.Selama ini, bazar Ramadan yang dibuka setiap hari pada bulan puasa akan menjanjikan peningkatan pelanggan di kawasan tersebut.Peniaga rempah ratus Mohamad Iskandar Abdul Kader berkata kawasan tersebut biasanya akan dikunjungi ramai orang terutamanya pada setiap musim cuti sekolah.Peniaga rempah ratus Mohamad Iskandar Abdul Kader di premisnya, Yacob Sahib Trading, syarikat yang kini diwarisi Iskandar sejak dimulakan datuknya.Perniagaan Iskandar, Yacob Sahib Trading, dimulakan oleh datuknya yang berhijrah ke Kuching dari India 88 tahun yang lalu.Ia terus hidup di bawah beberapa generasi, namun keadaan pandemik Covid-19 dilihat mengancam perniagaan mereka untuk berkubur.“Kami terpaksa hadapi kekurangan 80% pendapatan sepanjang pelaksanaan PKP Mac tahun lalu,” kata Iskandar kepada MalaysiaNow.Walaupun masih menjalankan perniagaan sehingga hari ini, pelanggan dilihat semakin kurang berkunjung ke kawasan itu.Sarawak kini berdepan dengan peningkatan kes jangkitan, pada 16 April lalu, 960 kes harian dari 2,551 kes baru direkodkan di negeri itu – jumlah paling tinggi pernah dicatatkannya.Kadar jangkitan (Rt) Covid-19 di Sarawak juga turut meningkat sebanyak 1.1 dari 1.08 sehari sebelumnya.Menteri Kesihatan Dr Adham Baba berkata seramai 500 pegawai kementerian kesihatan akan digerakkan ke negeri itu bagi membantu usaha membendung wabak di Sarawak termasuk doktor, jururawat, pembantu perubatan, pegawai makmal dan pegawai radiologi dari negeri lain dan zon-zon hijau di Sarawak.Sementara itu, pihak berkuasa tempatan turut menetapkan larangan mengadakan bazar Ramadan di Kuching, Miri, Sibu, Bintulu dan Sri Aman walaupun kerajaan pusat membenarkan.Peniaga Abdul Kalam Mohamad bagaimanapun tetap menyatakan rasa syukurnya, Syarikat Pakkir Mohamed yang diusahakan beliau setakat ini berjaya meneruskan operasi dalam sejak pandemik bermula tahun lalu.Namun syarikat yang dimulakan datuknya pada 1950 itu kini sedang menanti notis muflis, katanya kepada MalaysiaNow.Ketika PKP mula-mula dilaksanakan, perniagaannya menjunam sehingga 90%.Kini, katanya, ia berjaya dipulihkan walaupun masih banyak ketidaktentuan terpaksa dihadapinya.“Dahsyat bila tengok pandemik ini boleh lumpuhkan ekonomi dan perniagaan saya,” kata Kalam.“Sepanjang waktu itu, pelanggan terus berkurangan secara drastik namun saya tak boleh buat apa-apa.”Kalam dan Iskandar berkata mereka juga terpaksa memikirkan nasib pekerja-pekerja mereka.“Saya cuba sedaya mungkin untuk tidak kecilkan operasi perniagaan,” kata Iskandar.Abdul Kalam Mohamad di hadapan kedainya di Jalan Gambir, Kuching. Syarikat rempah-ratus warisan keluarga terjejas teruk selepas pandemik Covid-19 melanda negara.Sementara itu, bagi Kalam, masih wujud simpati kepada pekerja-pekerjanya.“Saya tak sampai hati nak berhentikan pekerja kerana mereka sudah lama dengan saya.”Setakat ini, perniagaan masih berdepan ketidakpastian dan mereka masih tidak boleh menjangka berapa ramai pelanggan yang akan mendapatkan produk perniagaan pada esok hari dan hari-hari seterusnya.Cuma, apa yang pasti adalah: perniagaan mereka bertahan sejak beberapa generasi dan yakin ia perlu diteruskan sehingga tiba di garis tamat cabaran ini.